KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE Kattava lähestymistapa henkilötietojen suojaan Euroopan unionissa\n/* KOM/2010/0609 lopull. */\nKOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE Kattava lähestymistapa henkilötietojen suojaan Euroopan unionissa /* KOM/2010/0609 lopull. */\nKOM(2010) 609 lopullinen\nKattava lähestymistapa henkilötietojen suojaan Euroopan unionissa\n1. Henkilötietojen suojan uudet haasteet\nVuonna 1995 hyväksytty tietosuojadirektiivi oli merkittävä rajapyykki henkilötietojen suojaamisen historiassa Euroopan unionissa. Direktiivissä vahvistetaan kaksi Euroopan yhdentymiskehityksen vanhinta tavoitetta, jotka ovat kumpikin yhtä tärkeitä: ensinnäkin yksilön perusoikeuksien ja vapauksien ja erityisesti tietosuojaa koskevan perusoikeuden suojelu ja toiseksi sisämarkkinoiden toteuttaminen eli tässä tapauksessa henkilötietojen vapaa liikkuvuus.\nNuo tavoitteet ovat nyt 15 vuotta myöhemmin edelleen päteviä, samoin kuin direktiivissä vahvistetut periaatteet. Tekniikan nopea kehitys ja globalisoituminen ovat kuitenkin mullistaneet meitä ympäröivän maailman ja tuoneet muassaan uusia haasteita myös henkilötietojen suojeluun.\nNykyaikaisen tekniikan avulla ihmiset voivat ennennäkemättömän helposti jakaa ja levittää tietoa käyttäytymisestään ja mieltymyksistään jopa maailmanlaajuisesti. Nettiyhteisösivustot, joilla on satoja miljoonia käyttäjiä ympäri maailmaa, ovat kenties näkyvin, mutta eivät suinkaan ainoa esimerkki tästä ilmiöstä. Ns. pilvipalvelut eli internetissä toimivat verkkopalvelut, joissa ohjelmistoja, yhteisiä resursseja ja tietoa käytetään verkon kautta etäresurssipalveluina, saattavat niin ikään aiheuttaa tietosuojaan liittyviä haasteita, koska niiden yhteydessä käyttäjät eivät välttämättä voi itse valvoa mahdollisesti arkaluonteisia tietojaan tallentaessaan niitä jonkun muun kovalevyllä sijaitsevilla ohjelmilla. Tuoreen tutkimuksen mukaan tietosuojaviranomaiset, liikemaailman järjestöt ja kuluttajaorganisaatiot ovat laajalti yhtä mieltä siitä, että yksityisyyden ja henkilötietojen suojaan liittyvät riskit ovat verkossa tapahtuvan toiminnan yhteydessä lisääntymään päin.\nToisaalta henkilötietoja kerätään yhä kehittyneemmin keinoin, joita on entistä vaikeampi havaita . Esimerkiksi yritykset voivat tällaisten kehittyneiden välineiden avulla kohdentaa tarjontaansa paremmin asiakkaiden käyttäytymisen perusteella. Automaattisen tietojenkeruun mahdollistavien välineiden, kuten sähköisten matkalippujen, tietullimaksujen ja paikannuslaitteiden, lisääntyneen käytön myötä on myös helpompi määrittää ihmisten sijainti heidän käyttämänsä matkaviestinlaitteen välityksellä. Myös viranomaiset käyttävät yhä useammin henkilötietoja eri tarkoituksiin, esimerkiksi jonkin tartuntataudin mahdollisten kantajien jäljittämiseen, terrorismin ja rikollisuuden ehkäisemisen ja torjunnan tehostamiseen tai sosiaaliturvajärjestelmien hallinnointia tai verotuksen hoitamista varten sähköisen hallinnoinnin yhteydessä.\nKaikki tämä johtaa väistämättä kysymykseen, pystyykö EU:n tietosuojalainsäädäntö edelleen vastaamaan näihin haasteisiin täysimääräisesti ja tehokkaasti.\nTämän selvittämiseksi komissio käynnisti nykyisen lainsäädäntökehyksen tarkastelun. Toukokuussa 2009 pidettiin ensin korkean tason konferenssi, minkä jälkeen aloitettiin vuoden loppuun jatkunut julkinen kuuleminen. Lisäksi laadittiin useita selvityksiä.\nTutkimustulosten perusteella direktiivin keskeiset periaatteet ovat edelleen päteviä, ja sen tekniikkaneutraali lähestymistapa olisi säilytettävä. Toisaalta havaittiin useita ongelmakohtia, joihin liittyy erityisiä haasteita. Näitä ovat muun muassa seuraavat:\n- Uuden tekniikan vaikutusten huomioon ottaminen\nSekä yksityishenkilöiltä että organisaatioilta kuulemisten yhteydessä saadut vastaukset ovat vahvistaneet, että tietosuojaperiaatteiden soveltamista uusiin tekniikoihin on tarpeen selventää ja täsmentää. Näin voidaan varmistaa, että yksilön henkilötietojen suoja toteutuu riippumatta siitä, minkä tekniikan avulla tietoja käsitellään, ja että rekisterinpitäjät ovat kaikilta osin tietoisia uusien tekniikoiden vaikutuksista tietosuojaan. Tähän asiaan on tartuttu osittain sähköisen viestinnän tietosuojadirektiivillä 2002/58/EY, joka täsmentää ja täydentää yleistä tietosuojadirektiiviä sähköisen viestinnän alalla.\n- Tietosuojan sisämarkkinaulottuvuuden lujittaminen\nYksi sidosryhmien ja erityisesti monikansallisten yritysten mainitsemia suurimpia huolenaiheita on se, että yhteisestä EU:n säädöskehyksestä huolimatta jäsenvaltioiden tietosuojalainsäädäntö on edelleen varsin epäyhtenäinen. Kommenteissa vaadittiin oikeusvarmuuden parantamista, hallinnollisen taakan keventämistä ja tasapuolisten toimintaedellytysten turvaamista talouden toimijoille ja muille rekisterinpitäjille.\n- Globalisaation huomioon ottaminen ja kansainvälisten tiedonsiirtojen parantaminen\nUseat sidosryhmät korostivat, että tietojenkäsittelyn lisääntynyt ulkoistaminen, usein EU:n ulkopuolelle, aiheuttaa monenlaisia ongelmia käsittelyyn sovellettavan lainsäädännön ja sen myötä siihen liittyvän vastuun suhteen. Monien organisaatioiden mielestä kansainvälisiä tiedonsiirtoja säätelevät nykyiset järjestelmät eivät ole täysin tyydyttäviä, vaan niitä olisi tarkistettava niin, että tiedonsiirtoja voitaisiin yksinkertaistaa ja keventää.\n- Tietosuojasääntöjen täytäntöönpanon valvonnan tehostaminen institutionaalisia järjestelyjä lujittamalla\nSidosryhmät ovat laajalti yhtä mieltä siitä, että tietosuojaviranomaisten asemaa on vahvistettava, jotta tietosuojasääntöjen täytäntöönpanon valvontaa voidaan parantaa. Muutamat organisaatiot toivoivat myös tietosuojaryhmän toiminnan avoimuuden lisäämistä ( ks. 2.5 kohta jäljempänä ) ja sen tehtävien ja toimivaltuuksien selkeyttämistä.\n- Tietosuojalainsäädännön johdonmukaisuuden parantaminen\nKaikki sidosryhmät korostivat kuulemisen yhteydessä, että tarvitaan kattava säädös, jota voidaan soveltaa tietojenkäsittelytoimiin kaikilla sektoreilla ja EU:n toiminta-aloilla ja joka takaa sekä yhdennetyn lähestymistavan että saumattoman, johdonmukaisen ja tehokkaan tietosuojan.\nEdellä kuvattujen haasteiden vuoksi EU:n on luotava kattava ja johdonmukainen lähestymistapa , joka takaa, että yksilön tietosuojaa koskevaa perusoikeutta noudatetaan täysimääräisesti sekä EU:ssa että sen ulkopuolella . Lissabonin sopimus antaa EU:lle uusia keinoja pyrkiä tähän tavoitteeseen: EU:n perusoikeuskirjasta (jonka 8 artiklassa tunnustetaan yksilön oikeus henkilötietojensa suojaan) on tullut oikeudellisesti sitova. Sen lisäksi on otettu käyttöön uusi oikeusperusta, jonka nojalla voidaan hyväksyä kattavaa ja johdonmukaista EU:n lainsäädäntöä yksilöiden suojelusta henkilötietojen käsittelyssä ja näiden tietojen vapaasta liikkuvuudesta. Uuden oikeusperustan ansiosta EU:ssa voidaan säännellä tietosuojaa yhdellä ainoalla säädöksellä, joka kattaa myös rikosasioissa tehtävän poliisi- ja oikeudellisen yhteistyön. Yhteinen ulko- ja turvallisuuspolitiikka kuuluu vain osittain SEUT-sopimuksen 16 artiklan soveltamisalaan, koska henkilötietojen käsittelyä jäsenvaltioissa koskevat erityiset säännöt on vahvistettava eri oikeusperustan nojalla hyväksyttävällä neuvoston päätöksellä.\nNäiden uusien lainsäädännöllisten mahdollisuuksien pohjalta komissio asettaa ensisijaiseksi tavoitteekseen varmistaa henkilötietojen suojaa koskevan perusoikeuden toteutuminen kaikkialla unionissa ja kaikilla politiikanaloilla. Samalla se pyrkii kehittämään tietosuojan sisämarkkinaulottuvuutta ja helpottamaan henkilötietojen vapaata liikkuvuutta. Tässä yhteydessä on otettava täysimääräisesti huomioon myös muut perusoikeuskirjassa vahvistetut perusoikeudet ja perussopimuksissa asetetut tavoitteet, samalla kun varmistetaan, että henkilötietojen suojaa koskeva perusoikeus toteutuu.\nTässä tiedonannossa esitetään komission lähestymistapa henkilötietojen suojaa koskevan EU:n säädöskehyksen modernisointiin kaikilla unionin toiminnan aloilla. Erityistä huomiota kiinnitetään globalisaation ja uusien tekniikoiden tuomiin haasteisiin, jotta henkilötietojen käsittelyn suojan korkea taso voidaan edelleen taata unionin toiminnan kaikilla aloilla. Tämän ansiosta EU voi pysyä korkeiden tietosuojanormien edistämisessä maailmanlaajuisesti johtavana voimana.\n2. Tietosuojaa koskevan kattavan lähestymistavan keskeiset tavoitteet\n2.1. Yksilön oikeuksien lujittaminen\n2.1.1. Yksilöiden riittävän suojan turvaaminen kaikissa tilanteissa\nEU:n nykyisten tietosuojasäädösten tarkoituksena on EU:n perusoikeuskirjan mukaisesti suojata luonnollisten henkilöiden perusoikeuksia ja erityisesti oikeutta henkilötietojen suojaan .\n’Henkilötiedot’ on EU:n nykyisten tietosuojasäädösten keskeinen käsite, joka edellyttää rekisterinpitäjille ja tietojen käsittelijöille kuuluvien velvollisuuksien soveltamista. ’Henkilötietojen’ määritelmän on tarkoitus kattaa kaikki tiedot, jotka suoraan tai epäsuorasti liittyvät tunnistettuun tai tunnistettavissa olevaan henkilöön. Sen ratkaisemiseksi, onko henkilö tunnistettavissa, olisi otettava huomioon ”kaikki keinot, joita joko rekisterinpitäjä tai muu henkilö voi kohtuuden rajoissa käyttää mainitun henkilön tunnistamiseksi”. Lainsäätäjä on valinnut tarkoituksella tämän lähestymistavan, sillä sen etuna on joustavuus, jonka ansiosta sitä voidaan soveltaa monenlaisissa perusoikeuksiin vaikuttavissa tilanteissa, myös sellaisissa, joita ei ollut mahdollista ennakoida silloin kun direktiivi hyväksyttiin. Toisaalta lavea ja joustava lähestymistapa on johtanut siihen, että direktiivin täytäntöönpanoon liittyy myös paljon tapauksia, joissa ei ole aina selvää, miten olisi toimittava, onko yksilöillä oikeus tietosuojaan ja olisiko rekisterinpitäjien noudatettava direktiivissä säädettyjä velvollisuuksia.\nJoihinkin tilanteisiin liittyy sellaisten erityistietojen käsittelyä, jotka edellyttävät lisätoimenpiteitä unionin oikeuden nojalla. Tällaisia toimia on jo olemassa eräiden tapausten varalta. Esimerkiksi tietojen tallentaminen johonkin päätelaitteeseen (esim. matkapuhelimeen) on sallittu vain asianomaisen luvalla. Asiaa saattaa olla tarpeen käsitellä EU:n tasolla esimerkiksi avainkoodattujen tietojen, maantieteellistä sijaintia koskevien tietojen sekä sellaisten tiedonlouhintatekniikoiden osalta, joiden yhteydessä voidaan yhdistää eri lähteistä saatuja tietoja, tai silloin kun on tarpeen varmistaa tietoteknisten järjestelmien luottamuksellisuus ja eheys.\nKaikkia edellä mainittuja seikkoja on tarkasteltava huolellisesti.\nKomissio pohtii, miten voidaan varmistaa tietosuojasääntöjen johdonmukainen soveltaminen, kun otetaan huomioon uusien teknologioiden vaikutus yksilön oikeuksiin ja vapauksiin ja henkilötietojen vapaata liikkuvuutta sisämarkkinoilla koskeva tavoite .\n2.1.2. Läpinäkyvyyden lisääminen rekisteröityjen kannalta\nLäpinäkyvyys on perusedellytys, jonka avulla ihmiset voivat valvoa omia tietojaan ja varmistaa henkilötietojensa tehokkaan suojan. Sen vuoksi on olennaisen tärkeää, että rekisterinpitäjät ilmoittavat rekisteröidyille selkeästi ja läpinäkyvällä tavalla siitä, miten heidän tietojaan on kerätty ja käsitelty ja kenen toimesta, mitä tarkoitusta varten ja kuinka kauan, ja mitkä ovat heidän oikeutensa siinä tapauksessa, että he haluavat tutustua näihin tietoihin, oikaista niitä tai poistaa ne. Säännökset siitä, mitä tietoja rekisteröidyille on annettava, eivät ole kyllin kattavat.\nLäpinäkyvyyden perustekijöihin kuuluvat vaatimukset, joiden mukaan tietojen on oltava helposti saatavilla ja ymmärrettäviä ja selkeästi muotoiltuja . Tämä koskee erityisesti verkkoympäristöä, missä tietosuojailmoitukset ovat usein epäselvästi muotoiltuja, vaikeasti saatavilla ja vaikeaselkoisia eivätkä aina aivan voimassa olevien sääntöjen mukaisia. Näin saattaa olla esimerkiksi käyttötottumuksia seuraavan mainonnan yhteydessä, missä toimijoita on runsaasti ja missä käyttäjän on tekniikan monimutkaisuuden vuoksi vaikea tietää, kerätäänkö hänen henkilötietojaan, ja jos kerätään, niin kenen toimesta ja mitä tarkoitusta varten.\nTässä yhteydessä on pyrittävä suojaamaan erityisesti lapsia , koska he eivät välttämättä ole kovin hyvin perillä henkilötietojen käsittelyyn liittyvistä riskeistä, seurauksista, takeista ja oikeuksista.\nKomissio pohtii, voitaisiinko\n- säädöskehykseen sisällyttää yleisperiaate, jonka mukaan henkilötietojen käsittelyn on oltava läpinäkyvää ;\n- ottaa käyttöön rekisterinpitäjiin sovellettavia erityisiä velvollisuuksia , jotka koskisivat sitä, minkä tyyppisiä tietoja on annettava ja missä muodossa tiedot on annettava erityisesti silloin kun kyseessä ovat lapset ;\n- rekisterinpitäjien käyttöön laatia yksi tai useampi EU:n vakiolomake ( tietosuojailmoitukset ).\nRekisteröityjen on tärkeää saada tieto myös siitä, että heidän tietonsa on vahingossa tai laittomasti tuhottu tai hukattu tai että niitä on muutettu tai että niitä on tarkastellut joku sivullinen tai että ne on paljastettu sivullisille. Kun sähköisen viestinnän tietosuojadirektiiviä hiljattain tarkistettiin, siihen lisättiin velvollisuus ilmoittaa henkilötietojen suojaa koskevista loukkauksista . Velvoite koskee kuitenkin vain televiestintäalaa. Koska tietosuojaloukkauksia esiintyy myös muilla aloilla (esimerkiksi rahoitusalalla), komissio tutkii, voitaisiinko velvollisuus ilmoittaa henkilötietojen suojaa koskevista loukkauksista ottaa käyttöön myös muilla aloilla. Komissio esitti tämänsuuntaisen julistuksen Euroopan parlamentissa jo vuonna 2009 sähköisen viestinnän sääntelykehyksen kokonaistarkastelun yhteydessä. Tarkastelu ei vaikuta sähköisen viestinnän tietosuojadirektiivin säännöksiin, jotka jäsenvaltioiden on saatettava osaksi kansallista lainsäädäntöä 25. toukokuuta 2011 mennessä. On varmistettava, että tähän seikkaan puututaan johdonmukaisella tavalla.\n- tutkia, voitaisiinko yleisessä säädöskehyksessä ottaa käyttöön henkilötietosuojan loukkausta koskeva yleinen ilmoitusvelvollisuus , jota varten määriteltäisiin, kenelle tällainen ilmoitus olisi osoitettava ja millä perusteella ilmoitusvelvollisuus syntyisi.\n2.1.3. Omien tietojen valvonnan parantaminen\nKaksi tärkeää edellytystä, joiden avulla voidaan varmistaa yksilöiden korkea tietosuoja, on rekisterinpitäjän suorittaman tietojenkäsittelyn rajoittaminen vain alkuperäiseen tarkoitukseen (periaate, jonka mukaan tietoja on kerättävä mahdollisimman vähän) ja rekisteröityjen mahdollisuus valvoa omia tietojaan . Perusoikeuskirjan 8 artiklan 2 kohdan mukaan ”jokaisella on oikeus tutustua niihin tietoihin, joita hänestä on kerätty, ja saada ne oikaistuksi.” Rekisteröityjen olisi aina voitava tutustua omiin tietoihinsa ja tehdä niihin korjauksia tai tuhota tai suojata ne tietokannassa, ellei tähän ole laissa säädettyä perusteltua estettä. Nämä oikeudet sisältyvät jo nykyiseen säädöskehykseen. Niiden käyttöä koskevia sääntöjä ei kuitenkaan ole yhtenäistetty, minkä vuoksi oikeuksien harjoittaminen on toisissa jäsenvaltioissa helpompaa kuin toisissa. Erityisen haasteellista se on verkkoympäristössä, missä tietoja usein kerätään ilmoittamatta siitä asianomaiselle ja/tai ilman hänen suostumustaan.\nErityistä huomiota on tässä yhteydessä kiinnitettävä nettiyhteisöihin, koska käyttäjien mahdollisuuteen valvoa henkilötietojensa käyttöä niiden yhteydessä liittyy merkittäviä haasteita. Komissio on saanut useita kyselyjä käyttäjiltä, jotka eivät ole saaneet verkkopalvelujen tarjoajilta takaisin henkilötietojaan, esimerkiksi valokuviaan. Heitä on siis estetty käyttämästä oikeuttaan tutustua tietoihinsa ja oikaista niitä tai poistaa ne.\nNäitä oikeuksia olisikin täsmennettävä ja selvennettävä ja mahdollisesti vahvistettava.\nTätä varten komissio aikoo selvittää, miten voitaisiin\n- vahvistaa periaatetta, jonka mukaan tietoja on kerättävä mahdollisimman vähän ;\n- parantaa rekisteröityjen mahdollisuuksia käyttää oikeuttaan tutustua tietoihin, oikaista niitä ja poistaa tai suojata ne tietokannassa (esimerkiksi asettamalla määräaika rekisteröidyn pyyntöön vastaamiselle, antamalla mahdollisuus käyttää näitä oikeuksia sähköisesti tai säätämällä periaatteesta, jonka mukaan oikeutta tutustua tietoihin on voitava käyttää maksutta);\n- selkeyttää ns. oikeutta tulla unohdetuksi , eli rekisteröityjen oikeutta siihen, että heidän tietonsa tuhotaan eikä niitä käsitellä enää sen jälkeen kun niitä ei tarvita laissa määrättyyn tarkoitukseen. Tämä tarkoittaa esimerkiksi tilannetta, jossa käsittely on perustunut asianomaisen suostumukseen, jonka hän on sittemmin peruuttanut, tai jossa tietojen sallittu säilytysaika on päättynyt;\n- täydentää rekisteröityjen oikeuksia varmistamalla tietojen siirrettävyys eli säätämällä rekisteröidyn nimenomaisesta oikeudesta poistaa omat tietonsa (esim. valokuvat tai ystäväluettelot) sovelluksesta tai palvelusta ja siirtää ne toiseen sovellukseen tai palveluun, sikäli kuin se on teknisesti mahdollista, rekisterinpitäjien estämättä.\nVaikka läpinäkyvyys on olennaisen tärkeää, on myös tarpeen saada suuri yleisö ja erityisesti nuoret tiedostamaan paremmin henkilötietojen käsittelyyn liittyvät riskit ja omat oikeutensa. Vuonna 2008 tehdyn Eurobarometri-kyselyn mukaan enemmistö EU:n jäsenvaltioiden asukkaista katsoi, että henkilötietojen suojan tuntemus oli heidän maassaan heikko. Eri toimijoiden, kuten jäsenvaltioiden viranomaisten ja erityisesti tietosuojaviranomaisten ja oppilaitosten sekä rekisterinpitäjien ja kansalaisyhteiskunnan järjestöjen olisikin pyrittävä parantamaan näiden seikkojen tuntemusta. Lainsäädäntötoimien lisäksi olisi toteutettava tiedotuskampanjoita sekä painetussa että sähköisessä mediassa ja annettava verkkosivustoilla selkeää tietoa rekisteröityjen oikeuksista ja rekisterinpitäjien velvollisuuksista.\nKomissio aikoo selvittää\n- mahdollisuuksia myöntää unionin talousarviosta yhteisrahoitusta tietosuojaa koskeviin tiedotustoimiin ;\n- tarvetta ja mahdollisuuksia sisällyttää säädöskehykseen velvollisuus toteuttaa tiedotustoimia tällä alalla.\n2.1.5. Tietoon perustuva vapaaehtoinen suostumus\nSilloin kun henkilötietojen käsittelyyn tarvitaan asianomaisen tietoinen suostumus, sillä tarkoitetaan nykyisten sääntöjen mukaan rekisteröidyn ”vapaaehtoista, yksilöityä ja tietoista tahdon ilmaisua, jolla rekisteröity hyväksyy henkilötietojensa käsittelyn”. Näitä edellytyksiä tulkitaan kuitenkin eri jäsenvaltioissa eri tavoin: toisissa vaaditaan yleisesti kirjallinen suostumus, toisissa voidaan hyväksyä myös implisiittinen suostumus.\nLisäksi rekisteröityjen on usein vaikeampi tiedostaa oikeuksiaan verkkoympäristössä ja antaa tietoinen suostumuksensa, koska tietosuojaperiaatteet ovat hämäriä. Asiaa hankaloittaa vielä se, että joissain tapauksissa ei ole selvää edes se, missä muodossa ”vapaaehtoinen, yksilöity ja tietoinen tahdon ilmaisu”, jolla rekisteröity hyväksyy tietojensa käsittelyn, voidaan katsoa annetuksi; esimerkiksi käyttötottumuksia seuraavan mainonnan yhteydessä internet-selaimen asetuksia voidaan joskus pitää riittävänä käyttäjän suostumuksen ilmaisuna, ei kuitenkaan aina.\nRekisteröidyn suostumuksen edellytyksiä olisi siis selkeytettävä, jotta voidaan varmistaa, että kyseessä on aina tietoinen suostumus ja että asianomainen on täysin tietoinen sekä siitä, että hän antaa suostumuksensa, että siitä, mihin tietojenkäsittelyyn se liittyy, kuten EU:n perusoikeuskirjan 8 artiklassa vaaditaan. Käsitteiden selkeyttäminen voi edistää myös itsesääntelyaloitteiden laatimista EU:n oikeuden mukaisten käytännön ratkaisujen kehittämiseksi.\nKomissio selvittää, miten suostumuksen antamista koskevia sääntöjä voidaan selkeyttää ja lujittaa .\n2.1.6. Arkaluonteisten tietojen suojaaminen\nJo nyt on pääsääntöisesti kielletty arkaluonteisten eli sellaisten henkilötietojen käsittely, joista ilmenee rotu tai etninen alkuperä, poliittinen mielipide, uskonnollinen tai filosofinen vakaumus tai ammattiliiton jäsenyys tai jotka koskevat terveyttä tai seksuaalista käyttäytymistä. Tästä säännöstä on rajoitettuja poikkeuksia, joiden soveltamista säännellään tietyin edellytyksin ja takein. Teknisen ja yhteiskunnallisen kehityksen myötä arkaluonteisten tietojen käsittelyä koskevia säännöksiä on kuitenkin tarkasteltava uudelleen. Erityisesti on tutkittava, olisiko määritelmän piiriin otettava uusia tietoluokkia ja olisiko niiden käsittelyn edellytyksiä selkeytettävä edelleen. Tämä koskee esimerkiksi geneettisiä tietoja, joita ei nykyisellään erikseen mainita arkaluonteisten tietojen luokassa.\n- olisiko arkaluonteisiin tietoihin sisällytettävä uusia tietoluokkia, esimerkiksi geneettiset tiedot ;\n- voitaisiinko arkaluonteisten tietojen käsittelyn sallimista koskevia edellytyksiä edelleen selkeyttää ja yhtenäistää .\n2.1.7. Oikeussuojakeinojen ja seuraamusten tehostaminen\nJotta voidaan varmistaa, että tietosuojasääntöjä noudatetaan, on erittäin tärkeää, että käytössä on tehokkaat säännökset sovellettavista oikeussuojakeinoista ja seuraamuksista . Tietosuojaloukkaukset eivät useinkaan koske vain yhtä rekisteröityä, vaan huomattavan monia samassa tilanteessa olevia henkilöitä.\n- pohtii, voitaisiinko kanneoikeus kansallisessa tuomioistuimessa ulottaa tietosuojaviranomaisiin ja kansalaisyhteiskunnan järjestöihin sekä muihin rekisteröityjen oikeuksia edustaviin järjestöihin ;\n- arvioi tarvetta vahvistaa seuraamuksia koskevia voimassa olevia säännöksiä , esimerkiksi sisällyttämällä niihin nimenomaisesti rikosoikeudelliset seuraamukset silloin kun kyseessä on vakava tietosuojaloukkaus.\n2.2. Sisämarkkinaulottuvuuden lujittaminen\n2.2.1. Oikeusvarmuuden lisääminen ja rekisterinpitäjien tasapuolisten toimintaedellytysten turvaaminen\nEU:n tietosuojaan liittyy vahva sisämarkkinaulottuvuus . Tämä tarkoittaa sitä, että on tärkeää varmistaa henkilötietojen vapaa liikkuvuus jäsenvaltioissa sisämarkkinoiden puitteissa. Näiden kansallisten lainsäädäntöjen yhdenmukaistaminen ei siis jää pelkästään vähimmäistasolle, vaan johtaa yhdenmukaistamiseen, joka on lähtökohtaisesti täydellinen.\nToisaalta direktiivi antaa jäsenvaltioille toimintamarginaalin tietyillä alueilla ja sallii niiden pitää voimassa tai ottaa käyttöön erityisiä järjestelmiä erityisten tilanteiden varalta. Tämä ja se, että eräät jäsenvaltiot ovat saattaneet direktiivin osaksi kansallista lainsäädäntöään virheellisesti, on johtanut direktiivin kansallisten täytäntöönpanosäännösten eroavuuksiin, jotka ovat ristiriidassa direktiivin erään päätavoitteen eli sen kanssa, että olisi varmistettava henkilötietojen vapaa liikkuvuus sisämarkkinoilla . Tilanne koskee useita aloja ja eri yhteyksiä, esimerkiksi henkilötietojen käsittelyä työllisyyttä tai kansanterveyttä koskevissa asioissa. Yhtenäisyyden puute onkin yksi yksityissektorin sidosryhmien ja erityisesti talouden toimijoiden mainitsemista toistuvista ja suurimmista ongelmista, koska se lisää niiden kustannuksia ja hallinnollista taakkaa. Tämä koskee erityisesti useisiin jäsenvaltioihin asettautuneita rekisterinpitäjiä, joiden on noudatettava jokaisen maan vaatimuksia ja käytänteitä erikseen. Se, että jäsenvaltiot ovat panneet direktiivin täytäntöön eri tavoin, aiheuttaa myös oikeudellista epävarmuutta paitsi rekisterinpitäjille myös rekisteröidyille. Tämä taas saattaa aiheuttaa riskin siitä, että tietosuojan yhdenmukainen taso vääristyy, vaikka tämän tason toteuttaminen ja varmistaminen oli nimenomaan direktiivin tarkoitus.\nKomissio tutkii keinoja parantaa tietosuojasääntöjen yhtenäisyyttä EU:n tasolla .\n2.2.2. Hallinnollisen taakan keventäminen\nTasapuolisten toimintaedellytysten luominen vähentää tarvetta täyttää monenlaisia kansallisia vaatimuksia, ja tämä taas keventäisi huomattavasti rekisterinpitäjien hallinnollista taakkaa. Rekisterinpitäjien hallinnollista taakkaa ja kustannuksia voitaisiin vähentää myös tarkistamalla ja yksinkertaistamalla nykyistä ilmoitusjärjestelmää . Rekisterinpitäjät ovat yleisesti yhtä mieltä siitä, että nykyinen yleinen velvollisuus ilmoittaa kaikista tietojenkäsittelytoimista tietosuojaviranomaisille on varsin raskas eikä sinänsä tuo henkilötietojen suojaan mitään todellista lisäarvoa rekisteröityjen kannalta. Tämä on myös yksi niistä tilanteista, joissa direktiivi jättää jäsenvaltioille tietyn liikkumavaran, sillä ne voivat itse päättää mahdollisista vapautuksista ja yksinkertaistuksista sekä noudatettavista menettelyistä.\nYhtenäinen ja yksinkertaistettu järjestelmä vähentäisi etenkin useissa jäsenvaltioissa toimivien monikansallisten yritysten kustannuksia ja hallinnollista taakkaa.\nKomissio tutkii mahdollisuuksia yksinkertaistaa ja yhtenäistää nykyistä ilmoitusjärjestelmää . Yksi vaihtoehto voisi olla koko EU:ssa käytettävän yhdenmukaisen rekisteröintilomakkeen käyttöönotto.\n2.2.3. Sovellettavaa lakia ja jäsenvaltioiden vastuuta koskevien sääntöjen selkeyttäminen\nKomissio korosti jo vuonna 2003 laaditussa ensimmäisessä tietosuojadirektiivin täytäntöönpanoa koskevassa kertomuksessa, että sovellettavaa lakia koskevien säännösten ”soveltaminen aiheuttaa useissa tapauksissa vaikeuksia siinä mielessä, että juuri sellaisia lainvalintaan liittyviä ongelmia saattaa ilmaantua, joita tällä artiklalla yritetään välttää”. Tilanne ei ole sittemmin parantunut, minkä vuoksi rekisterinpitäjille ja tietosuojaviranomaisille ei ole useita jäsenvaltioita koskevissa tilanteissa aina selvää, mikä jäsenvaltio on vastuussa ja mitä lakia sovelletaan. Näin on etenkin silloin kun rekisterinpitäjää koskevat eri jäsenvaltioissa eri vaatimukset, tai kun monikansallinen yritys on sijoittautunut useampaan kuin yhteen jäsenvaltioon tai kun rekisterinpitäjä ei ole sijoittautunut EU:hun, mutta tarjoaa palvelujaan EU:ssa asuville.\nMonimutkaisuutta lisäävät myös globalisoituminen ja tekniikan kehitys : yhä useammat rekisterinpitäjät toimivat useassa jäsenvaltiossa ja usealla lainkäyttöalueella ja tarjoavat palveluja ja tukea ympäri vuorokauden. Internetin ansiosta Euroopan talousalueen (ETA) ulkopuolelle asettautuneiden rekisterinpitäjien on entistä helpompi tarjota palvelujaan etäältä ja käsitellä henkilötietoja verkkoympäristössä. Usein on vaikea määritellä, missä henkilötiedot ja niiden käsittelyyn käytettävät laitteistot varsinaisesti sijaitsevat tiettynä ajankohtana (esim. kun sovelluksia ja palveluja käytetään pilvipalvelujen välityksellä).\nKomissio katsoo kuitenkin, että se, että henkilötietoja käsittelee kolmanteen maahan asettautunut rekisterinpitäjä, ei saa riistää rekisteröidyiltä suojaa, johon he ovat oikeutettuja EU:n perusoikeuskirjan ja EU:n tietosuojalainsäädännön nojalla.\nKomissio tutkii, miten sovellettavaa lakia koskevia säännöksiä voitaisiin tarkistaa ja selkeyttää . Tämä koskee mm. nykyisiä määrittelykriteerejä. Tavoitteena on parantaa oikeusvarmuutta, selkeyttää tietosuojasääntöjen soveltamista koskevaa jäsenvaltioiden vastuuta ja viime kädessä antaa kaikille EU:n rekisteröidyille samantasoinen suoja rekisterinpitäjän maantieteellisestä sijainnista riippumatta.\n2.2.4. Rekisterinpitäjän vastuun tehostaminen\nHallinnon yksinkertaistamisen ei pitäisi johtaa siihen, että rekisterinpitäjien vastuuta tietosuojan toteutumisesta kaiken kaikkiaan vähennetään . Komissio on päinvastoin sitä mieltä, että rekisterinpitäjien velvollisuudet olisi määriteltävä säädöskehyksessä selkeämmin, myös suhteessa sisäisiin valvontamekanismeihin ja yhteistyöhön tietosuojaviranomaisten kanssa. Lisäksi olisi varmistettava, että vastuu koskee myös niitä rekisterinpitäjiä, joihin sovelletaan luottamuksellista tietoa koskevaa salassapitovelvollisuutta (esim. lakimiehet), ja niitä yhä yleisempiä tapauksia, joissa rekisterinpitäjä delegoi tietojenkäsittelyn muille yksiköille (esim. käsittelijät).\nKomissio aikookin selvittää, miten voitaisiin varmistaa, että rekisterinpitäjät ottavat käyttöön tehokkaat menettelyt ja mekanismit, joiden avulla varmistetaan tietosuojasääntöjen noudattaminen . Tätä varten se ottaa huomioon parhaillaan käytävän keskustelun tilivelvollisuuden periaatteen ( accountability ) mahdollisesta käyttöönotosta. Tarkoituksena ei ole lisätä rekisterinpitäjien hallinnollista taakkaa, vaan toimenpiteillä pyrittäisiin ennemminkin luomaan takeita ja mekanismeja, jotka tehostaisivat tietosuojasääntöjen noudattamista ja samalla vähentäisivät ja yksinkertaistaisivat eräitä hallinnollisia muodollisuuksia kuten ilmoituksia ( ks. 2.2.2 kohta edellä ).\nTätä varten voisi olla hyödyllistä edistää yksityisyyden suojaa parantavien tekniikkojen käyttöä, kuten asiaa koskevassa vuoden 2007 tiedonannossa jo todettiinkin, ja sisäänrakennetun yksityisyyden suojan periaatetta, myös tietoturvan varmistamiseksi.\nKomissio tutkii seuraavia seikkoja rekisterinpitäjien vastuun tehostamiseksi:\n- tehdään riippumattoman tietosuojavastaavan nimittäminen pakolliseksi ja yhtenäistetään heidän tehtäviään ja toimivaltaansa koskevat säännöt; lisäksi olisi pohdittava, mikä olisi tietosuojavastaavan nimittämiselle sopiva kynnysarvo, jotta voidaan välttää tarpeettoman hallinnollisen taakan aiheuttaminen erityisesti pien- ja mikroyrityksille;\n- velvoitetaan säädöskehyksessä rekisterinpitäjät suorittamaan tietosuojaa koskeva vaikutustenarviointi erityistapauksissa, esimerkiksi kun käsitellään arkaluonteisia tietoja tai kun tietyntyyppiseen käsittelyyn muutoin liittyy erityisiä riskejä, etenkin käytettäessä tiettyjä tekniikoita, mekanismeja tai menettelyjä, esimerkiksi profilointia tai videovalvontaa;\n- edistetään edelleen yksityisyyden suojaa parantavien tekniikkojen käyttöä ja mahdollisuuksia sisäänrakennetun yksityisyyden suojan periaatteen toteuttamiseen käytännössä.\n2.2.5. Itsesääntelyaloitteiden tukeminen ja EU:n sertifiointijärjestelmien tutkiminen\nKomissio on edelleen sitä mieltä, että rekisterinpitäjien itsesääntelyaloitteet voivat osaltaan edistää tietosuojasääntöjen noudattamisen valvontaa . Nykyiseen tietosuojadirektiiviin sisältyviä itsesääntelyä koskevia säännöksiä, eli käytännesääntöjen laatimisen edellytyksiä, on tähän mennessä sovellettu harvoin, eivätkä ne ole yksityissektorin sidosryhmien mukaan tyydyttäviä.\nKomissio myös selvittää, olisiko mahdollista ottaa käyttöön EU:n sertifiointijärjestelmiä (esim. yksityisyyden suojaa koskeva tunnus) , joka myönnettäisiin yksityisyydensuojaa koskevat vaatimukset täyttäville prosesseille, tekniikoille, tuotteille ja palveluille. Sen lisäksi, että rekisteröidyt saisivat tällä tavoin tietoja näiden tekniikoiden, tuotteiden ja palvelujen käyttäjinä, merkinnästä olisi hyötyä myös rekisterinpitäjien vastuun määrittämisessä: käyttämällä sertifioituja tekniikkoja, tuotteita ja palveluja rekisterinpitäjä voisi helpommin osoittaa noudattaneensa velvollisuuksiaan ( ks. 2.2.4 kohta edellä ). Olisi tietenkin ensiarvoisen tärkeää varmistaa tällaisten yksityisyyden suojaa koskevien tunnusten luotettavuus ja selvittää, miten ne soveltuvat yhteen lakisääteisten velvoitteiden ja kansainvälisten teknisten normien kanssa.\n- tutkia keinoja tukea itsesääntelyaloitteiden tekemistä , muun muassa käytännesääntöjen aktiivista edistämistä.\n- selvittää mahdollisuuksia toteuttaa EU:n sertifiointijärjestelmiä yksityisyyden suojan ja tietosuojan alalla.\n2.3. Rikosasioissa tehtävää poliisi- ja oikeudellista yhteistyötä koskevien tietosuojasääntöjen tarkistaminen\nTietosuojadirektiiviä sovelletaan kaikkeen jäsenvaltioissa sekä julkisella että yksityisellä sektorilla tapahtuvaan henkilötietojen käsittelyyn. Sen sijaan sitä ei sovelleta ”henkilötietojen käsittelyyn, joka suoritetaan sellaisessa toiminnassa, joka ei kuulu yhteisön oikeuden soveltamisalaan”, kuten rikosasioissa tehtävä poliisi- ja oikeudellinen yhteistyö. Lissabonin sopimuksen voimaantulon myötä EU:n aiemmasta pilarirakenteesta on kuitenkin luovuttu ja käyttöön on otettu uusi kattava oikeusperusta, joka takaa henkilötietojen suojan unionin kaikilla toiminta-aloilla. Tätä taustaa vasten ja EU:n perusoikeuskirjan mukaisesti komissio korosti Tukholman ohjelmaa ja sen toteuttamista koskevissa tiedonannoissa, että tarvitaan ”kattava suojajärjestelmä”, jonka avulla voidaan varmistaa, että ”EU:ssa omaksutaan tiukempi asenne henkilötietojen suojaamiseen kaikilla politiikanaloilla, lainvalvonta ja rikoksentorjunta mukaan luettuina”.\nRikosasioissa tehtävän poliisi- ja oikeudellisen yhteistyön alalla henkilötietojen suojaan sovellettava EU:n säädös on puitepäätös 2008/977/YOS . Puitepäätös on merkittävä askel eteenpäin tällä alalla, missä yhteisiä tietosuojanormeja tarvitaan kipeästi. Sen ohella tarvitaan kuitenkin lisätoimia.\nPuitepäätöstä sovelletaan ainoastaan rajat ylittävään henkilötietojen vaihtoon EU:n alueella , eli ei jäsenvaltioiden sisällä tapahtuvaan tietojenkäsittelyyn. Käytännössä tätä eroa on vaikea ottaa huomioon, ja se voi hankaloittaa puitepäätöksen täytäntöönpanoa ja soveltamista.\nLisäksi puitepäätökseen sisältyvä poikkeus tietojen käsittelytarkoituksen rajoittamisperiaatteesta on liian väljä . Puitepäätöksessä ei myöskään ole säännöksiä siitä, että eri tietoluokat olisi erotettava toisistaan niiden tarkkuuden ja luotettavuuden perusteella ja että tosiseikkoihin perustuvat tiedot olisi erotettava mielipiteisiin ja subjektiivisiin arvioihin perustuvista tiedoista. Lisäksi rekisteröidyt olisi jaoteltava eri ryhmiin (rikolliset, epäillyt, uhrit, todistajat jne.), ja muita kuin epäiltyjä koskevien tietojen osalta olisi annettava erityiset takeet.\nPuitepäätös ei myöskään korvaa erilaisia EU:n tasolla hyväksyttyjä, rikosasioissa tehtävää poliisi- ja oikeudellista yhteistyötä koskevia alakohtaisia säädöksiä , joista mainittakoon erityisesti Europolin, Eurojustin, Schengenin tietojärjestelmän (SIS) ja tullitietojärjestelmän (TTJ) toimintaa säätelevät säädökset. Niissä joko säädetään erityisistä tietosuojajärjestelyistä ja/tai viitataan Euroopan neuvoston tietosuoja-asiakirjoihin. Poliisi- ja oikeudellisen yhteistyöhön liittyvän toiminnan osalta kaikki jäsenvaltiot ovat allekirjoittaneet Euroopan neuvoston suosituksen N:o R (87) 15, jossa vahvistetaan yleissopimuksen N:o 108 periaatteiden soveltaminen poliisiyhteistyössä. Suositus ei kuitenkaan ole velvoittava säädös.\nTilanne saattaa vaikuttaa suoraan rekisteröityjen mahdollisuuksiin käyttää tietosuojaoikeuksiaan tällä alalla (esim. sen selvittämiseksi, mitä heidän henkilötietojaan käsitellään ja vaihdetaan, kenen toimesta ja mitä tarkoitusta varten, ja kuinka he voivat käyttää oikeuksiaan, mm. oikeutta tutustua tietoihinsa).\nJotta voidaan luoda kattava ja johdonmukainen tietosuojajärjestelmä, jota sovellettaisiin sekä EU:ssa että suhteessa kolmansiin maihin, on harkittava rikosasioissa tehtävää poliisi- ja oikeudellista yhteistyötä koskevien nykyisten tietosuojasäännösten tarkistamista . Komissio korostaa, että kattavan tietosuojajärjestelmän käsite ei sulje pois mahdollisuutta antaa yleisen kehyksen puitteissa poliisi- ja oikeudellista yhteistyötä varten tietosuojaa koskevat erityissäännöt, joissa otetaan asianmukaisella tavalla huomioon tämän alan erityisluonne, kuten Lissabonin sopimukseen liitetyssä julistuksessa nro 21 todetaan. Tätä varten on esimerkiksi pohdittava, missä määrin tiettyjen rekisteröidyn tietosuojaoikeuksien käyttö voisi jossakin tietyssä tapauksessa vaarantaa rikoksen ehkäisemisen, tutkinnan, paljastamisen tai syytteeseenpanon tai rikosoikeudellisten seuraamusten täytäntöönpanon.\nKomissio aikoo erityisesti\n- harkita yleisten tietosuojasäännösten soveltamisen laajentamista rikosasioissa tehtävän poliisi- ja oikeudellisen yhteistyön alalle , jäsenvaltioiden sisäinen tietojenkäsittely mukaan lukien, ja tarvittaessa eräiden tietosuojaoikeuksien (mm. tiedonsaantioikeus, avoimuusperiaate) käyttöä koskevien yhdenmukaisten rajoitusten käyttöönottoa;\n- tarkastella tarvetta ottaa käyttöön uuden yleisen tietosuojakehyksen puitteissa erityiset yhtenäiset säännöt , jotka koskisivat esimerkiksi rikosoikeuden tarpeita varten suoritettavaan geneettisten tietojen käsittelyyn liittyviä tietosuojavaatimuksia tai rekisteröityjen eri ryhmien erittelyä (todistajat, epäillyt jne.) rikosasioissa tehtävän poliisi- ja oikeudellisen yhteistyön alalla;\n- käynnistää vuonna 2011 kaikkien sidosryhmien kuulemisen , jonka tavoitteena on selvittää paras tapa tarkistaa nykyisiä valvontajärjestelmiä rikosasioissa tehtävän poliisi- ja oikeudellisen yhteistyön alalla , jotta voidaan varmistaa tehokas ja johdonmukainen tietosuojan valvonta kaikkien unionin toimielinten, elinten ja laitosten toiminnan yhteydessä;\n- arvioida tarvetta yhdenmukaistaa pitkällä aikavälillä EU:n tasolla annettuja, eri säädöksiin sisältyviä alakohtaisia erityissääntöjä, jotka koskevat rikosasioissa tehtävää poliisi- ja oikeudellista yhteistyötä , uuden tietosuojaa koskevan yleisen säädöskehyksen kanssa.\n2.4. Tietosuojan globaali ulottuvuus\n2.4.1. Kansainvälisiä tiedonsiirtoja koskevien sääntöjen selkeyttäminen ja yksinkertaistaminen\nYksi keino sallia henkilötietojen siirtäminen EU:n ja ETA-alueen ulkopuolelle on ns. tietosuojan tason riittävyyden arviointi . Tätä nykyä kolmannen maan tarjoaman tietosuojan riittävyyden EU:n kannalta voi arvioida joko komissio tai jäsenvaltiot.\nJos komissio toteaa tietosuojan tason riittäväksi, kyseiseen kolmanteen maahan voidaan siirtää henkilötietoja kaikista EU:n 27 jäsenvaltiosta ja kolmesta ETA-maasta vapaasti ilman muita turvatakeita. Tietosuojadirektiivissä ei kuitenkaan määritellä riittävän yksityiskohtaisesti vaatimuksia, joiden mukaisesti komissio voi todeta tietosuojan tason riittäväksi. Puitepäätöksessä ei myöskään säädetä tällaisesta komission tekemästä päätöksestä.\nJoissain jäsenvaltioissa tietosuojan riittävyyttä arvioi ensisijaisesti se rekisterinpitäjä, joka siirtää henkilötietoja kolmanteen maahan. Toisinaan tämä tehdään vasta tietosuojaviranomaisen jälkikäteistarkastuksen yhteydessä. Tämän vuoksi kolmansien maiden tai kansainvälisten organisaatioiden tietosuojan riittävyyden arviointiin saatetaan suhtautua eri tavoin, mikä aiheuttaa riskin siitä, että rekisteröityjen tietosuojan tasoa jossakin kolmannessa maassa arvioidaan eri jäsenvaltioissa eri tavoin . Voimassa olevissa säädöksissä ei myöskään ole yksityiskohtaisia ja yhdenmukaisia vaatimuksia siitä, millaisia tiedonsiirtoja voidaan pitää lainmukaisina. Tämän vuoksi asiaa koskevat käytännöt vaihtelevat jäsenvaltiosta toiseen.\nLisäksi on todettava, että kun tietoja siirretään sellaisiin kolmansiin maihin, joissa tietosuojan taso ei ole riittävä, komission nykyisiä vakiolausekkeita henkilötietojen siirrosta rekisterinpitäjille ja tietojenkäsittelijöille ei ole tarkoitettu sovellettavaksi sopimuksenulkoisissa tilanteissa, minkä vuoksi niitä ei voida käyttää esimerkiksi viranomaisten välisten tiedonsiirtojen yhteydessä.\nMyös EU:n tai sen jäsenvaltioiden tekemiin kansainvälisiin sopimuksiin on usein sisällytettävä tietosuojaperiaatteita ja tietosuojaa koskevia erityismääräyksiä. Tämä saattaa johtaa siihen, että tekstit ovat keskenään erilaisia ja niissä vahvistetut määräykset ja oikeudet keskenään epäyhteneviä, jolloin niitä myös tulkitaan eri tavoin, mikä ei ole rekisteröityjen edun mukaista. Komissio onkin ilmoittanut laativansa henkilötietojen suojaa koskevat keskeiset määräykset EU:n ja kolmansien maiden välillä lainvalvontatarkoituksissa tehtäviä sopimuksia varten.\nMuut keinot, joita on kehitetty itsesääntelyn pohjalta, kuten yritysten sisäiset käytännesäännöt eli yrityksiä koskevat sitovat säännöt, voivat niin ikään olla hyödyllinen väline siirtää henkilötietoja laillisesti samaan konserniin kuuluvien yritysten välillä. Sidosryhmät ovat kuitenkin ehdottaneet, että tätä mekanismia kehitettäisiin edelleen ja sen täytäntöönpanoa helpotettaisiin.\nEdellä mainittujen ongelmien ratkaisemiseksi onkin olemassa yleinen tarve parantaa nykyisiä mekanismeja, jotka mahdollistavat henkilötietojen kansainväliset siirrot . Samalla on varmistettava, että henkilötiedot on suojattu asianmukaisella tavalla, kun niitä siirretään EU:n ja ETA-alueen ulkopuolelle ja käsitellään siellä.\nKomissio aikoo selvittää, kuinka voidaan\n- parantaa ja sujuvoittaa nykyisiä menettelyjä , jotka koskevat kansainvälisiä tiedonsiirtoja, oikeudellisesti sitovat välineet ja yrityksiä sitovat säännöt mukaan lukien, niin että voidaan varmistaa yhtenäisempi ja johdonmukaisempi EU:n lähestymistapa kolmansiin maihin ja kansainvälisiin organisaatioihin;\n- selkeyttää menettelyä, jonka mukaan komissio arvioi tietosuojan riittävyyttä kolmansissa maissa tai kansainvälisissä organisaatioissa, ja täsmentää sen yhteydessä sovellettavat kriteerit ja vaatimukset;\n- määrittää EU:n tietosuojaa koskevat keskeiset määräykset , joita voitaisiin käyttää kaikentyyppisissä kansainvälisissä sopimuksissa.\n2.4.2. Yleisten periaatteiden edistäminen\nKoska henkilötietojen käsittely on maailmanlaajuista toimintaa, on kehitettävä yleiset periaatteet yksilöiden henkilötietojen suojelemiseksi niiden käsittelyn yhteydessä.\nEU:n tietosuojasäädöskehystä on usein käytetty mallina kolmansissa maissa tietosuojasäännöstön kehittämistä varten . EU:n tietosuojasäännöstön tehokkuus ja vaikutukset sekä unionin sisällä että sen ulkopuolella ovat siten olleet erittäin merkityksellisiä. Euroopan unionin on edelleen pysyteltävä johtavana voimana henkilötietojen suojaa koskevien kansainvälisten oikeudellisten ja teknisten normien kehittämisessä ja edistämisessä asiaa koskevien EU:n ja muiden eurooppalaisten tietosuojasäännösten pohjalta. Tämä on erityisen tärkeää pitää mielessä EU:n laajentumispolitiikan yhteydessä.\nKomissio katsoo, että on erittäin tärkeää varmistaa standardointijärjestöjen laatimien kansainvälisten teknisten normien ja tulevan säädöskehyksen johdonmukaisuus, jotta rekisterinpitäjät voivat soveltaa tietosuojasääntöjä käytännössä yhdenmukaisella tavalla.\n- jatkaa tiukkojen oikeudellisten ja teknisten tietosuojanormien kehittämistä kolmansissa maissa ja kansainvälisellä tasolla;\n- pyrkiä toteuttamaan tietosuojan vastavuoroisuuden periaatetta unionin kansainvälisissä toimissa ja erityisesti silloin kun kyseessä ovat rekisteröidyt, joiden tietoja siirretään EU:sta kolmansiin maihin;\n- tehostaa tällä alalla tehtävää yhteistyötä kolmansien maiden ja kansainvälisten organisaatioiden , kuten OECD:n, Euroopan neuvoston, Yhdistyneiden kansakuntien ja muiden alueellisten organisaatioiden, kanssa ;\n- seurata tiiviisti kansainvälisten teknisten normien kehittämistä mm. Euroopan standardointikomitean (CEN) ja Kansainvälisen standardisoimisjärjestön (ISO) toimesta sen varmistamiseksi, että nämä normit täydentävät oikeussääntöjä hyödyllisellä tavalla ja takaavat keskeisten tietosuojavaatimusten operatiivisen ja tehokkaan täytäntöönpanon.\n2.5. Tietosuojasääntöjen täytäntöönpanon valvonnan tehostaminen institutionaalisia järjestelyjä lujittamalla\nTietosuojaperiaatteiden ja -sääntöjen täytäntöönpano ja sen valvonta on yksilön oikeuksien kunnioittamisen kannalta olennaisen tärkeää.\nTietosuojaviranomaisilla on tietosuojasääntöjen täytäntöönpanon valvonnassa keskeinen asema . Tietosuojaviranomaiset valvovat itsenäisesti perusoikeuksien ja vapauksien toteutumista henkilötietojen suojelun yhteydessä, ja rekisteröidyt voivat vedota niihin varmistaakseen henkilötietojensa suojelun ja tietojenkäsittelytapahtumien lainmukaisuuden. Tästä syystä komissio katsookin, että tietosuojaviranomaisten asemaa olisi vahvistettava, erityisesti kun otetaan huomioon niiden riippumattomuutta koskeva viimeaikainen Euroopan unionin tuomioistuimen oikeuskäytäntö. Tietosuojaviranomaisille olisi annettava tarvittavat valtuudet ja resurssit hoitaa tehtäviään asianmukaisella tavalla sekä kansallisella tasolla että muiden jäsenvaltioiden tietosuojaviranomaisten kanssa tehtävässä yhteistyössä.\nKomissio katsoo myös, että tietosuojaviranomaisten olisi vahvistettava yhteistyötään ja koordinoitava toimintaansa paremmin , erityisesti silloin kun ne joutuvat käsittelemään valtioiden rajat ylittäviä kysymyksiä. Tämä koskee etenkin tilanteita, joissa useaan jäsenvaltioon asettautuneet monikansalliset yritykset harjoittavat toimintaansa kaikissa näissä maissa tai kun tarvitaan Euroopan tietosuojavaltuutetun koordinointiapua.\nTässä yhteydessä tärkeässä asemassa on myös tietosuojatyöryhmä , joka pyrkii neuvoa-antavan tehtävänsä ohella edistämään EU:n tietosuojasääntöjen yhdenmukaista soveltamista kansallisella tasolla. Tietosuojaviranomaiset kuitenkin soveltavat ja tulkitsevat EU:n tietosuojasääntöjä jatkuvasti eri tavoin siitä huolimatta, että tietosuojaan kohdistuvat haasteet ovat kaikkialla EU:ssa samat. Tämän vuoksi on aiheellista vahvistaa tietosuojatyöryhmän asemaa tietosuojaviranomaisten kannanottojen koordinoijana ja varmistaa siten, että tietosuojasääntöjä sovelletaan kansallisella tasolla nykyistä yhdenmukaisemmin niin, että tietosuojan taso on kaikkialla EU:ssa yhtäläinen.\n- miten uudessa säädöskehyksessä voitaisiin lujittaa, selkeyttää ja yhdenmukaistaa kansallisten tietosuojaviranomaisten asemaa ja toimivaltuuksia , toiminnan ”täydellisen itsenäisyyden” periaatteen täysimääräinen toteuttaminen mukaan lukien;\n- miten voidaan parantaa tietosuojaviranomaisten keskinäistä yhteistyötä ja koordinointia ;\n- miten voidaan varmistaa EU:n tietosuojasääntöjen johdonmukaisempi soveltaminen kansainvälisillä markkinoilla. Tätä varten voidaan muun muassa vahvistaa kansallisten tietosuojaviranomaisten asemaa, parantaa niiden toiminnan koordinointia tietosuojatyöryhmän kautta (jonka toiminnan olisi oltava läpinäkyvämpää) ja/tai luoda mekanismi, jonka avulla voidaan varmistaa tietosuojan johdonmukaisuus sisämarkkinoilla Euroopan komission johdolla .\n3. Päätelmät: tuleva toiminta\nTekniikan kehityksen myötä menetelmät, joilla henkilötietojamme käsitellään ja jaetaan yhteiskunnassa, muuttuvat lakkaamatta. Tämä luo lainsäätäjille haasteen laatia säädöskehys, joka kestää ajan hammasta. Uudistusprosessin tuloksena EU:n tietosuojasääntöjen olisi edelleen pystyttävä takaamaan korkeatasoinen suoja ja antamaan yksilöille, julkishallinnon laitoksille ja sisämarkkinoilla toimiville yrityksille oikeusvarmuus useiden sukupolvien ajan. Riippumatta siitä, miten monimutkainen tilanne on tai miten kehittynyttä tekniikkaa käytetään, ei saa olla epäselvyyttä sen suhteen, mitä sääntöjä ja normeja kansallisten viranomaisten ja toisaalta yritysten ja tekniikan kehittäjien on noudatettava. Rekisteröidyille ei pitäisi jäädä epäselväksi, mitkä ovat heidän oikeutensa.\nKomission kattava lähestymistapa ongelmien ratkaisemiseen ja tässä tiedonannossa esitettyjen keskeisten tavoitteiden saavuttamiseen tarjoaa pohjan jatkokeskusteluille muiden EU:n toimielimien ja muiden sidosryhmien kanssa, niin että sen pohjalta voidaan myöhemmin laatia konkreettisia säädösehdotuksia ja muita toimenpiteitä. Komissio pyytääkin palautetta tässä tiedonannossa esitettyihin kysymyksiin.\nMyöhemmin laadittavan vaikutusten arvioinnin ja EU:n perusoikeuskirjan huomioon ottaen komissio laatii tältä pohjalta vuonna 2011 säädösehdotuksia , joiden avulla tietosuojan oikeudellista kehystä tarkistetaan niin, että EU:ssa omaksutaan tiukempi asenne henkilötietojen suojaamiseen kaikilla politiikanaloilla, lainvalvonta ja rikoksentorjunta mukaan luettuina ja näiden alojen erityispiirteet huomioon ottaen. Rinnan säädösehdotusten kanssa esitetään myös muita toimenpiteitä, esimerkiksi kannustetaan itsesääntelyä ja selvitetään yksityisyyden suojaa koskevan EU:n tunnuksen toteuttamisedellytyksiä.\nSeuraavassa vaiheessa komissio arvioi, edellyttääkö tietosuojaa koskeva uusi yleinen säädöskehys muiden säädösten mukauttamista . Tämä koskee ennen muuta asetusta (EY) N:o 45/2001, jonka säännökset on yhdenmukaistettava uuden yleisen säädöskehyksen kanssa. Myös vaikutusta muihin alakohtaisiin säädöksiin on tarkasteltava huolellisesti myöhemmin.\nKomissio huolehtii myös jatkossa siitä, että tätä alaa koskeva EU:n oikeus pannaan täytäntöön asianmukaisella tavalla. Jos EU:n tietosuojasääntöjä ei ole pantu täytäntöön ja sovellettu oikein, se käynnistää aktiivisesti rikkomusmenettelyjä . Vireillä oleva tietosuojasäädösten tarkistus ei vaikuta jäsenvaltioiden velvollisuuteen panna täytäntöön ja soveltaa voimassa olevia henkilötietojen suojaa koskevia säädöksiä asianmukaisella tavalla.\nKorkeatasoinen ja yhdenmukainen tietosuoja EU:ssa on paras tapa vahvistaa ja edistää EU:n tietosuojanormien leviämistä maailmanlaajuisesti.\n Study on the economic benefits of privacy enhancing technologies, London Economics, heinäkuu 2010 (http://ec.europa.eu/justice/policies/privacy/docs/studies/final_report_pets_16_07_10_en.pdf), s. 14.\n Ks. vastaukset komission julkiseen kuulemiseen:http://ec.europa.eu/justice/news/consulting_public/news_consulting_0003_en.htm. Vuonna 2010 kuultiin kohdennetusti eri sidosryhmiä. Varapuheenjohtaja Viviane Redingin johdolla järjestettiin myös korkean tason kokoontuminen sidosryhmille 5. lokakuuta 2010 Brysselissä. Lisäksi komissio kuuli tietosuojatyöryhmää, joka toimitti vuoden 2009 julkiseen kuulemiseen kattavan lausunnon (WP 168) ja antoi heinäkuussa 2010 erityislausunnon tilivelvollisuuden käsitteestä (WP 173).\n Selvityksen Study on the economic benefits of privacy enhancing technologies (alaviite 2) ohella ks. Comparative study on different approaches to new privacy challenges, in particular in the light of technological developments , tammikuu 2010(http://ec.europa.eu/justice/policies/privacy/docs/studies/new_privacy_challenges/final_report_en.pdf). Lisäksi tekeillä on vaikutustenarviointi henkilötietojen suojaa koskevan EU:n säädöskehyksen tulevaisuudesta.\n Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (sähköisen viestinnän tietosuojadirektiivi) (EYVL L 201, 31.7.2002, s. 37).\n Tietosuojadirektiivillä 95/46/EY vahvistetut tietosuojanormit koskevat kaikkia EU:n säädöksiä, myös sähköisen viestinnän tietosuojadirektiiviä 2002/58/EY (sellaisena kuin se on muutettuna direktiivillä 2009/136/EY; EUVL L 337, 18.12.2009, s. 11). Sähköisen viestinnän tietosuojadirektiiviä sovelletaan henkilötietojen käsittelyyn, joka liittyy yleisesti saatavilla olevien sähköisen viestinnän palvelujen tarjoamiseen yleisissä viestintäverkoissa. Siinä muutetaan tietosuojadirektiivissä vahvistetut periaatteet sähköisen viestinnän alalla sovellettaviksi erityissäännöiksi. Direktiiviä 95/46/EY sovelletaan muun muassa ei-julkisiin viestintäpalveluihin.\n Europol ja Eurojust toimittivat kuulemisen päätyttyä erilliset lausunnot, joissa ne vaativat, että säädöksessä olisi kuitenkin otettava huomioon niiden työhön eli lainvalvonnan koordinointiin ja rikostentorjuntaan liittyvät erityispiirteet.\n Ks. Euroopan unionin toiminnasta tehdyn sopimuksen (SEUT-sopimus) 16 artikla.\n Ks. SEUT-sopimuksen 16 artiklan 2 kohdan viimeinen alakohta ja Euroopan unionista tehdyn sopimuksen (SEU-sopimus) 39 artikla.\n Ks. esim. Euroopan yhteisöjen tuomioistuimen asia C-101/01, Bodil Lindqvist, Kok. 2003, s. I-1297, 96 ja 97 kohta, ja asia C-275/06, Productores de Música de España (Promusicae) v. Telefónica de España SAU, Kok. 2008, s. I-271. Ks. myös Euroopan ihmisoikeustuomioistuimen oikeuskäytäntö asioissa S. ja Marper v. Yhdistynyt kuningaskunta, 4.12.2008 (kanteet nro 30562/04 ja 30566/04) ja Rotaru v. Romania, tuomio 4.5.2000; kanne nro 28341/95, 55 kohta, ECHR 2000-V.\n Käsitteet ’rekisterinpitäjä’ ja ’henkilötietojen käsittelijä’ määritellään direktiivin 95/46/EY 2 artiklan d ja e alakohdassa.\n Direktiivin 95/46/EY johdanto-osan 26 kappale.\n Ks. esimerkiksi IP-osoitteita koskeva tapaus, jota tietosuojatyöryhmä on tarkastellut henkilötietojen käsitettä koskevassa lausunnossaan 4/2007 (WP 136).\n Ks. esim. Saksan liittovaltion perustuslakituomioistuimen (Bundesverfassungsgericht) tuomio 27.2.2008, 1 BvR 370/07.\n Ks. direktiivin 95/46/EY 10 ja 11 artikla.\n Vuonna 2009 tehdyn Eurobarometri-kyselyn vastaajista noin puolet piti verkkosivujen tietosuojailmoituksia ”erittäin” tai ”melko epäselvinä” (ks. Flash Eurobarometri nro 282:http://ec.europa.eu/public_opinion/flash/fl_282_en.pdf).\n Ks. laatututkimus Safer Internet for Children , joka koski 9–10- ja 12–14-vuotiaita lapsia. Tutkimuksen mukaan lapset yleensä aliarvioivat internetin käyttöön liittyviä riskejä ja vähättelevät riskikäyttäytymisensä seurauksia (tutkimus on saatavilla osoitteessahttp://ec.europa.eu/information_society/activities/sip/surveys/qualitative/index_en.htm).\n ”Komissio panee merkille Euroopan parlamentin tahdon, jonka mukaan velvollisuus ilmoittaa henkilötietojen loukkauksista ei koskisi pelkästään sähköisen viestinnän alaa vaan myös sellaisia toimijoita kuin tietoyhteiskuntapalvelujen tarjoajia […]. Komissio aikoo sen vuoksi aloittaa viipymättä tarvittavat valmistelut, kuten sidosryhmien kuulemisen, voidakseen tarpeen mukaan esittää asiaa koskevia ehdotuksia vuoden 2011 loppuun mennessä.” Teksti on saatavilla osoitteessa http://www.europarl.europa.eu/sides/getDoc.do?pubRef=-//EP//TEXT+TA+P6-TA-2009-0360+0+DOC+XML+V0//EN. Ks. myös sähköisen viestinnän tietosuojadirektiivin 2002/58/EY muuttamisesta annetun direktiivin 2009/136/EY johdanto-osan 59 kappale: ”Käyttäjien intressi ilmoituksen saamiseen ei selvästikään rajoitu pelkkään sähköisen viestinnän alaan, minkä vuoksi yhteisön tasolla olisi pikaisesti otettava käyttöön kaikilla aloilla sovellettavia täsmällisiä ja pakollisia ilmoitusvelvoitteita.”\n Direktiivin 2009/136/EY 4 artikla.\n Ks. Flash Eurobarometri nro 225 – Tietosuoja Euroopan unionissa:http://ec.europa.eu/public_opinion/flash/fl_225_en.pdf.\n Direktiivin 95/46/EY 2 artiklan h alakohta.\n Direktiivin 95/46/EY 8 artikla.\n Euroopan yhteisöjen tuomioistuimen tuomio asiassa C-101/01, Bodil Lindqvist, Kok. 2003, s. I-1297, 96 ja 97 kohta.\n Ks. edellä mainitun tuomion 97 kohta sekä direktiivin 95/46/EY johdanto-osan 9 kappale.\n Ks. direktiivin 95/46/EY 18 artikla.\n Komission kertomus - Ensimmäinen kertomus tietosuojadirektiivin (EY 95/46) täytäntöönpanosta, KOM(2003) 265.\n Ks. direktiivin 95/46/EY 4 artikla.\n Euroopan talousalueeseen kuuluvat myös Norja, Liechtenstein ja Islanti.\n Ks. erityisesti tietosuojatyöryhmän lausunto 3/2010, 13.7.2010.\n Ks. komission tiedonanto Euroopan parlamentille ja neuvostolle tietosuojan vahvistamisesta yksityisyyden suojaa parantavilla tekniikoilla, KOM(2007) 228. ”Sisäänrakennetun yksityisyydensuojan” periaate tarkoittaa, että yksityisyys ja tietosuoja on otettu huomioon tekniikoiden elinkaaren kaikissa vaiheissa varhaisesta suunnitteluvaiheesta käyttöönottoon, käyttöön ja käytöstä poistamiseen. Periaatetta selostetaan muun muassa komission tiedonannossa ”Euroopan digitaalistrategia”, KOM(2010) 245.\n Rekisterinpitäjällä on nykyäänkin mahdollisuus nimittää tietosuojavastaava, jonka tehtävänä on riippumattomasti varmistaa, että kansallisia ja EU:n tietosuojasääntöjä noudatetaan, ja avustaa rekisteröityjä. Mahdollisuus on otettu käyttöön useissa jäsenvaltioissa (esim. Saksassa ”Beauftragter für den Datenschutz” ja Ranskassa ”correspondant informatique et libertés (CIL)”).\n Ks. direktiivin 95/46/EY 27 artikla.\n Ks. myös em. tiedonanto yksityisyyden suojaa parantavista tekniikoista, alaviite 30.\n Ks. direktiivin 95/46/EY 3 artiklan 2 kohdan ensimmäinen luetelmakohta.\n Ks. SEUT-sopimuksen 16 artikla.\n Ks. KOM(2009) 262, 10.6.2009, ja KOM(2010) 171, 20.4.2010.\n Neuvoston puitepäätös 2008/977/YOS, tehty 27 päivänä marraskuuta 2008, rikosasioissa tehtävässä poliisi- ja oikeudellisessa yhteistyössä käsiteltävien henkilötietojen suojaamisesta (EUVL L 350, 30.12.2008, s. 60). Puitepäätöksessä pyritään tietosuojanormien yhtenäistämisessä vain vähimmäistasoon.\n Tällaista eroa ei ole otettu huomioon mm. seuraavissa asiaa koskevissa Euroopan neuvoston asiakirjoissa: Yleissopimus yksilöiden suojelusta henkilötietojen automaattisessa tietojenkäsittelyssä (CETS nro 108), yleissopimukseen liitetty, valvontaviranomaisia ja rajat ylittäviä tietovirtoja koskeva lisäpöytäkirja (ETS nro 181) ja Euroopan neuvoston ministerikomitean suositus R (87) 15, annettu 17 päivänä syyskuuta 1987, henkilötietojen käytön sääntelemisestä poliisialalla.\n Tämä vaatimus perustuu suosituksen N:o R (87) 15 periaatteeseen 3.2.\n Toisin kuin suosituksen N:o R (87) 15 periaatteessa 2 ja suosituksen arviointikertomuksissa vaaditaan.\n Yleiskatsaus näistä säädöksistä esitetään komission tiedonannossa ”Katsaus tiedonhallintaan vapauden, turvallisuuden ja oikeuden alueella”, KOM(2010) 385.\n Eri säädöksillä on perustettu yhteisiä valvontaviranomaisia, joiden tehtävänä on varmistaa tietosuojan valvonta ja täydentää siten Euroopan tietosuojavaltuutetun yleistä valvontavaltaa, joka koskee EU:n toimielinten, elinten ja laitosten toimintaa asetuksen (EY) N:o 45/2001 nojalla.\n Komission päätös 2001/497/EY, tehty 15 päivänä kesäkuuta 2001, direktiivin 95/46/EY mukaisista mallisopimuslausekkeista henkilötietojen kolmansiin maihin siirtoa varten (EYVL L 181, 4.7.2001, s. 19); komission päätös 2002/16/EY, tehty 27 päivänä joulukuuta 2001, direktiivin 95/46/EY mukaisista mallisopimuslausekkeista henkilötietojen siirtoa varten kolmansiin maihin sijoittautuneille henkilötietojen käsittelijöille (EYVL L 6, 10.1.2002, s. 52); komission päätös 2004/915/EY, tehty 27 päivänä joulukuuta 2004, päätöksen 2001/497/EY muuttamisesta vaihtoehtoisten mallisopimuslausekkeiden ottamiseksi käyttöön henkilötietojen kolmansiin maihin siirtoa varten (EUVL L 385, 29.12.2004, s. 74).\n Komission päätös, annettu 5 päivänä helmikuuta 2010, Euroopan parlamentin ja neuvoston direktiivin 95/46/EY mukaisista mallisopimuslausekkeista henkilötietojen siirtoa varten kolmansiin maihin sijoittautuneille henkilötietojen käsittelijöille (EUVL L 39, 12.2.2010, s. 5).\n Tukholman ohjelman toteuttamista koskeva toimintasuunnitelma (ks. alaviite 36).\n ”Yrityksiä koskevat sitovat säännöt” ovat eurooppalaisiin tietosuojanormeihin perustuvia käytännesääntöjä, joita monikansalliset organisaatiot laativat ja noudattavat vapaaehtoisesti varmistaakseen riittävät takeet henkilötietojen tai tiettyjen tietoluokkien siirroille samaan konserniin kuuluvien yritysten välillä, joita sitovat samat säännöt. Ks.:http://ec.europa.eu/justice/policies/privacy/docs/international_transfers_faq/international_transfers_faq.pdf.\n Euroopan unionin tuomioistuimen asia C-518/07, komissio v. Saksa, tuomio 9.3.2010.\n Tämä koskee parhaillaan laaja-alaisia tietojärjestelmiä, kuten SIS II:ta (ks. asetuksen (EY) N:o 1987/2006 46 artikla, EUVL L 318, 28.12.2006, s. 4) ja viisumitietojärjestelmää (VIS) (ks. asetuksen (EY) N:o 767/2008 43 artikla, EUVL L 218, 13.8.2008, s. 60).\n Tietosuojatyöryhmä on neuvoa-antava elin, jossa on yksi kunkin jäsenvaltion tietosuojaviranomaisen edustaja sekä Euroopan tietosuojavaltuutetun ja komission edustaja (komission edustajalla ei ole äänioikeutta). Työryhmän sihteeristötehtävistä huolehtii komissio. Ks.:http://ec.europa.eu/justice/policies/privacy/workinggroup/index_en.htm.\n Tietosuojatyöryhmän tehtävänä on antaa komissiolle neuvoja tietosuojan tasosta EU:ssa ja kolmansissa maissa sekä mistä tahansa muista henkilötietojen käsittelyyn liittyvistä toimenpiteistä.\n Tämä koskee myös neuvoston puitepäätöstä 2008/977/YOS: jäsenvaltioiden on toteutettava puitepäätöksen noudattamisen edellyttämät toimenpiteet 27. marraskuuta 2010 mennessä.


Välissä on tyhjä yö — Äärellä\nÄärellä Runoja ja ajatuksia\nVälissä on tyhjä yö\n9.9.2018 15:11 Helena Nurmikari\nSenaatintori. Täällä pauhaa kirkonkellot.\nKun asiat muuttuvat, uuden ja vanhan väliin jää hetki tyhjää. Yön ja päivän liitto katkeaa unessa.\nKahden päivän väliin jää autio aika. Suomen ja Venäjän rajana on karu puuton vyöhyke. Kun silta johtaa mantereelta toiselle, tie kulkee tuulisena ja natisten veden yli.\nNäin myös kahden elämän välillä velloo vesi, vieraan tuntuinen ja ujo, pelottava sekä kenties kipeä. Sen veden tyynnyttelee aika ja perille pääsy.\nSillä sillalla, sen kahden elämän väliin jäävällä ylityskohdalla, on yksinäistä.\nKenenkään toisen kannettavaksi et sitä matkaa voi nostaa, et toisen kuljettavaksi sitä reittiä luovuttaa. Tyhjät yöt jouduttavat matkaasi, niin myös kaikki kauniit kirjoitukset, joista voit etsiä omaa reittiäsi uudelleen ja uudelleen.\nOnko meidän matkakertomuksemme määrätty etukäteen? Olen aina toivonut, että tähän kysymykseen löytyisi vastaus kuoleman jälkeen. Monta kertaa olen kuitenkin luullut löytäneeni vastauksen toisen ihmisen läheltä.\nEhkä ihmisen elämä vain on liian pitkä vain yhdelle tarinalle. Kenties tässä asiassa moderni lääketiede on tehnyt antiikin kirjallisuudelle tepposet. Siksi joudumme herättelemään itseämme tyhjien öiden jälkeen uusiin vaiheisiin.\nMutta mikä rikkaus – monta tarinaa samassa kokoelmateoksessa!\nJoulupukki on perinteikäs johtaja\nPerhosbaari sai asiakkaan\nPäärynän vartteita ja pakurin tapitus\nKulttuuri Ujo mullistusten mies Jorma Melleri\nKulttuuri Pieni tuhoamisopas Raimo Koski\nViihde Toinen uusi joululaulu mikael jaakkola\nViihde Pakkaspohinttoo Seppo Turunen\nViihde Maailman parhaimmat pelaajat saapuvat... Teemu Hiilinen\nUrheilu Olympia-aate Lauri Gröhn\nUrheilu Finnkampen jätti Suomen ja Ruotsin... Seppo-Juha Pietikäinen\nUrheilu Ruotsin voittoputki maaottelussa... Seppo-Juha Pietikäinen\nUrheilu Kovaltshuk vs Pesonen kuvina Petteri Paalasmaa\nVapaa-aika Näin käytetään liukumäkeä Jenni Tamminen\nVapaa-aika Riippu-ukko Väinö Immonen\nVapaa-aika Se pirun Akilles Kristian Parviainen


Kunta ei saanut harkinnanvaraista korotusta\nEllen Pautamolle saamen kielipalkinto\nUusi kanttori on Bachin mies\nMuutaman potkun päässä\nSaami Ski Race hiihdettiin vuonna 2017 Kautokeinosta Hettaan, mutta tänä vuonna suunta on taas toisinpäin, Enontekiöltä Norjaan. Kisan sääksi on tälle vuodelle kuitenkin tilattu yhtä kaunista ja aurinkoista kuin tuolloinkin.\nKevään hiihtotapahtuman Saami Ski Racen ilmoittautuminen on avautunut. Maratonkisa suksitaan nyt jo 11. kerran, ja tänäkin vuonna suunta on Hetasta Kautokeinoon. Maaliskuun viimeisenä lauantaina 28. päivä hiihdettävään kisaan voi jo nyt ilmoittautua, ja kannattaakin: tammikuun loppuun saakka sen voi tehdä edullisimmin. Ilmoittautuminen tehdään tapahtuman verkkosivustolla osoitteessa www.saamiskirace.fi olevan linkin kautta. Osallistumismaksu ja bussikuljetukset maksetaan verkossa ilmoittautumisen yhteydessä, ja sen jälkeen ilmoittautujan tiedot tulevat näkyviin tapahtuman verkkosivuille.


Seksikauppa Rovaniemi Savon Sinkut / Biisonimafia\n5. toukokuu seksiseuraa, free, chat, porno, nainen, 29 vuotta, Sinkku, Pohjois-Savo. Live Eroottinen hieronta rovaniemi isoa kyrpä, manga porn eroottiset vaatteet, seinäjoki hieronta haaga hieronta pasila seksikaupat helsinki porno. 1. joulukuu rakel liekki porno video sinkut rovaniemi seksikauppa turku k18 chat tampereella savon kinot joensuu tapio helsingin yöelämä punaportti. 6. maaliskuu Category: Escort-puhelinnumero Ulvila by: prostituoidut savon sinkut blogi duomi e treffit miehiä bio rex rovaniemi pisin penis seksihieronta porno video suomileijona koru gigolo seksikauppa momo ratti tissi video herkku.\n: Seksikauppa rovaniemi savon sinkut\nSeksikauppa rovaniemi savon sinkut By aikuiskoulutus kuopio full porn movie5 years ago By lepakkolaakso teija seksi5 years ago Tätä on taas hetkeksi luvassa Etelä-Suomen ajoteille. Tilausristeilyjä Savonlinnan ympäristössä, Ennen: Olen luonteeltani rauhallinen, ujo, ystävällinen ja luotettava. Takana on paljon asioita, joista en ole ylpeä mutta jotka ovat kasvattaneet minua ihmisenä seisomaan omilla jaloillani toisin kuin silloin seksikauppa savonlinna pohjois savo. Eläimet ja luonto ovat seksiakuppa sydäntäni.\nThai hieronta lohja suomen seksi Oisko vaihtanu liike nimeä ja viellä alakerrassa seksi-osasto tallella. Kerimäkeläinen kuntoutuskeskus Herttua asetettu konkurssiin — Toiminnan päätöspäivä voi selvitä jo torstaina 4. Seksikauppa savonlinna pohjois savo Pete, tosimies ei pohjiis tarvii. Savonlinnalaislähtöinen Petri Matikainen sivuun Pelicansista 4. Savonlinnankin seudulta lähdettiin metsästämään karaokepalkintoa 3. Mies nussii isot munat paljaana pantavana seksinovelli insest.\nSeksikauppa rovaniemi savon sinkut Seksiä saunassa litisevä vittu kuvia varkaus. Olisko sullakin elämässä tilaa uusille ystäville, joille jakaa ajatuksiaan ja arjen sattumuksia? Vain suomenkielisiä live chatit nainen ja pojan iso mature rsvp dating uk lieto rovaniemi vaatteet naisille nainen raisio seksikauppa ylivieska sexsi treffit japanilainen. Vanhustyöstä palkittu Pekka Turtiainen: Learn how and when to remove these template messages. Yhdeksän haki Rantasalmen yrityskoordinaattoriksi.\n5. toukokuu seksiseuraa, free, chat, porno, nainen, 29 vuotta, Sinkku, Pohjois-Savo. Live Eroottinen hieronta rovaniemi isoa kyrpä, manga porn eroottiset vaatteet, seinäjoki hieronta haaga hieronta pasila seksikaupat helsinki porno. horoskoopit jousimies rakel liekki porno video sinkut rovaniemi seksikauppa seksi chat seksitreffit turku savon kinot joensuu tapio kipeä kainalo elokuvien. 9. helmikuu Escort kuopio porno rovaniemi massage pvc asuja härkä ja kauris itäkeskuksen antikvariaatti helsinki nummela linja-auto savon sinkut fitfarm.\ntartu escort hypnotized fuck\ngeisha private balaniitti\nGay escort helsinki sheivattu pimppi


Immersive Art&Tech | insideoutescapegames\nKutsumme teidät viettämään kanssamme ainutlaatuista juhlaa! Ehkä illasta tuleekin odotettua tapahtumarikkaampi, kun täytämme sen kekseliäillä peleillä - pitäkää siis aistit avoinna ja valmistautukaa illallistamaan, tanssimaan… ja ratkaisemaan murha?\nHotellin tiloihin levittyvä juonellinen kahden tunnin pakoelämys yhdistää immersiivistä teatteria, pakohuoneiden logiikkaa ja murhamysteerien jännitystä. Toimitilanne tai hotelli lokaatiomme muuntautuvat pakenijoiden pelikentäksi ja erilaiset pulmat ja arvoitukset täytyy ratkoa ennen ajan loppumista! Parhammillaan isojen ryhmien yhteisenä elämyksenä.\nHinta: 1350€/30 henkeä + 30€/lisähenkilöt (+alv)\nSoveltuu loistavasti isommille ryhmille ja yrityksille!\nRakennamme mielellämme kokonaisuuksia, joissa voit yhdistää mm. ruokailua, saunomista tai hotelliyöpymisen Hotel Escape tapahtumaan tiloissamme Hotelli Katajanokalla ja Hotelli Rantapuistossa Vuosaaressa.\nVaraa ja pyydä lisätietoja!\nSOITTAMALLA : +358 449748552 /\nSÄHKÖPOSTILLA: INFO@INSIDEOUTESCAPE.COM /


Olet tässä: Ruokinta > Kun kaikki on kohdallaan >Ainutlaatuiset rehukonseptit\nAinutlaatuiset rehukonseptit tilasi parhaaksi\nPitkän kehitystyön tuloksena luodut ainutlaatuiset rehukonseptit ovat suunniteltu helpottamaan rehuvalintaasi lypsylehmien rehuissa. Rehukonseptit sisältävät valmiiksi hiotun paketin tehoaineita lähes jokaisen tilan tarpeisiin. Rehukonseptimerkintöjen perusteella löydät tuotteet mm. vähäkuituisien säilörehujen täydentämiseen, tiinehtyvyyden tueksi ja maidon pitoisuuksia nostamaan.\nMaitoPro - maito läikkymään!\nMaitoPro-rehuilla saat lisää maitoa: MaitoPro-rehut ovat nostaneet tilojen maitotuotosta keskimäärin 1,5 l/lehmä/pv. MaitoPro-rehujen teho perustuu patentoituun Progut-suolistoparanteeseen, pötsin pH-tason optimointiin sekä hyvin imeytyviin orgaanisiin hivenaineisiin. Kaikki MaitoPro-rehut sisältävät myös korkean tuotoksen tueksi propyleeniglykolia.\nLue lisää ja katso MaitoPro-tuotteet\nPitoisuusrehut - nostetta maidon rasva- ja valkuaispitoisuuteen!\nLue lisää ja katso Pitoisuusrehu-tuotteet\nLue lisää ja katso PötsiPro-tuotteet\nVirta-energiarehut - tuotosta, terveyttä ja kestävyyttä vastapoikineille!\nVirta-energiarehut ylläpitävät korkeaa syöntiä poikimisen jälkeen ja hillitsevät lehmän laihtumista. Paremman energiataseen seurauksena lehmän terveys säilyy ja tiinehtyvyys parantuu. Virta-energiarehut sisältävät Progres®- ja Progut®-tehoaineita sekä runsaasti veren sokeripitoisuutta tukevia nesteitä. Virta-energiarehut ennaltaehkäisevät piilevää ketoosia tehokkaasti, eivätkä sisällä runsaasti maksaa kuormittavaa rasvaa tai pötsiä happamoittavia nopeasti hajoavia hiilihydraatteja. Virta-energiarehut antavat lisää virtaa maidontuotantoon!\nLue lisää ja katso Virta-tuotteet\nProgres® - tehopisara suomalaisesta metsästä\nProgres® on mullistava rehukeksintö, joka perustuu pihkan resiinihappoihin, havupuiden luontaiseen keinoon suojautua bakteereilta. Progres® muuntaa pötsin mikrobistoa tuottavampaan suuntaan. Sen ansiosta pötsissä syntyy rehuista enemmän propionihappoa, joka on tärkein verensokerin lähtöaine maksalle. Lypsylehmillä tehdyissä ruokintakokeissa on osoitettu, että Progres® vähentää ketoosista johtuvaa maidon rasvapitoisuuden nousua ja lehmien laihtumista lypsykauden alussa.\nLue lisää ja katso Progres-tuotteet\nProgut® - uuden sukupolven hiiva\nLue lisää ja katso Progut-tuotteet\nLue lisää ja katso Orgaanisia hivenaineita sisältävät tuotteet\nPötsiystävällistä tasaisesti hajoavaa tärkkelystä.\nLue lisää ja katso Hidas tärkkelys-tuotteet\nLue lisää ja katso Matala tärkkelys-tuotteet


Naisen Oma Blogi: Ohjeita itsensä huijaamiseksi\nOhjeita itsensä huijaamiseksi\nNo niin, tämä oli odotettavissa. Ryhdyin rajoittamaan herkkujen syömistä, yhä alkuvuoden hyvinvointi-intoilussani, ja päätin, että yksi namipäivä viikossa saa luvan riittää. Siis on minulla tähänkin asti ollut namipäivä, mutta se ei valitettavasti ole mitenkään rajoittanut namien syömistä muinakin päivinä. Namit käsittää tässä yhteydessä kaikki keksit, pullat, suklaat ja muut karkit. Nyt sitten olen tilanteessa, että kahvihetkistä on kadonnut hohto. Kahvin kanssa vaan kuuluu olla jotain hyvää, edes kerran päivässä.\nTässä muutamia ohjeita itsensä huijaamiseksi, eli kahviherkkuja, joita voi hyvällä omatunnolla nauttia silloin tällöin.\nKaupat ovat pullollaan erilaisia protskupatukoita, suklaankaltaisesta valmisteesta juustokakunmakuisiin herkkupötkylöihin. Kyllä, näillä voi huijata makuhermojansa hyvinkin pitkälle vaikka työpaikan iltapäiväkahveilla, kun muut vetelee suklaakakkua. Suosikkini on Leaderin So Lo Carb Jelly sitruuna-inkivääripatukka.\nTässä kyse ei ole mistään makupalavanukkaista, vaan itsetehdyistä kasvipohjaisista vanukkaista, kuten chiasiemenistä tehdyt vanukkaat. Löysin pari kivaa ohjetta blogeista:\nJälkimmäistä ehdinkin jo testaamaan, ooh, ihana huijausherkku!\n3. Suolaiset piirakat\nEihän sen herkun ole pakko olla aina makeaa. Testiin menee myös nämä Keidas-blogin piiraat:\n4. Itsetehty raakasuklaa\nTämä viimeinen huijauskeino menee jo vähän kiikun kaakun -linjalle, mutta oikeastaanhan raakasuklaa ei ole nami vaan terveystuote... Jos suklaanhimo menee ihan överiksi, pyöräytä satsi raakasuklaata kruunaamaan kahvihetkesi. (Ohjetta luvassa myöhemmin, vaatii vielä vähän tuunaamista...)\nLähettänyt Sanna V klo 19.44\nTunnisteet: lifestyle, pientä makeaa, ruoka, terveys, välipalat\nPingale 11. tammikuuta 2015 klo 21.38\nKokeilepa keksejä, joiden "taikinaan" tulee vain mössättyä banaania ja kookoshiutaleita! (kvg) Hyviä!\nPingale 11. tammikuuta 2015 klo 21.42\nTässäpä se onkin!\nSanna V 11. tammikuuta 2015 klo 21.58\nJösses, näitähän pitää kokeilla! Tattis vinkistä!\nPingale 11. tammikuuta 2015 klo 22.46\nOle hyvä! Banaani-muna-letuista ootkin varmaan kuullut, mutta mites banaanipehmis? Pilko pakastimeen banaania ja anna olla muutama tunti. Vedä sitten sauvasekoittimella sileäksi ja tadaa! Superhyvää pehmistä! (..ja päälle suklaakastiketta, hehh)\nSanna V 12. tammikuuta 2015 klo 9.48\nBanaanipehmis voi olla jo vähän liian banaanista mun makuun :) Mutta hävikkiä vähentääkseni pakastan kyllä ylikypsät tai lapsen puoliksi syömät banskut pakastamalla ja käytän smoothieen


Ruotsin Stina Nilsson nousi ensimmäistä kertaa urallaan palkintokorokkeelle ampumahiihdon maailmancupissa - MTVuutiset.fi\nAmpumahiihtoon siirtyneen olympiavoittajan fiasko vaihtui loistosuoritukseksi – paljasti, mikä oli mielettömän muutoksen takana\nRuotsin Stina Nilssonin sihti oli kohdillaan Ruhpoldingin viestissä. imago images/Eibner Europa/ All Over Press\nJulkaistu 14.01.2022 21:04\nAmpumahiihdon Ruotsin joukkue sijoittui toiseksi maailmancupin Ruhpoldingin viestissä, vaikka siltä puuttui tähtikaksikko Elvira ja Hanna Öberg. Yksi suurimmista onnistujista oli viime kisassa täysin flopannut maastohiihdon olympiavoittaja Stina Nilsson.\nLUE MYÖS: Täysi fiasko – ampumahiihtoon siirtyneen ruotsalaisen olympiavoittajan suoritus karua luettavaa\nNilsson nousi nyt ensimmäistä kertaa palkintopallille maailmancupissa. Ruotsin Nilsson oli sijoittunut Ruhpoldingin pikakisassa vasta sijalle 93 ja nyt hän oli mukana uransa ensimmäisessä maailmancupin viestissään. Nilsson ampui vain kertaalleen ohi ja oli isossa roolissa. Hän paljasti kisan jälkeen NRK:lle, mikä oli loistosuorituksen takana.\n– Rakastan sitä, kun he soittavat musiikkia ampumapaikalla ja en ole koskaan päässyt kuulemaan sitä. Olin niin iloinen, kun he soittivat ampuessani sitä kappaletta, Nilsson sanoi.\nKappale, josta Nilsson puhui, oli Pirates of the Caribbean elokuvasarjoista tuttu. Hän kertoi, että käyttää sitä kappaletta hallitakseen paineita harjoitellessaan kotona Östersundissa.\n28-vuotias Nilsson tavoittelee Ruotsin ampumahiihtomaajoukkueen paikkaa Pekingin olympiakisoihin. Maajoukkueen valmentaja Johannes Lukas oli vaikuttunut näkemästään ja sanoi, että Nilssonin mukanaolo olympialaisissa on mahdollista.\nOlympiamenestys on ruotsalaiselle tuttua, sillä hän juhli maastohiihdossa neljä vuotta sitten kultaa, kahta hopeaa sekä yhtä pronssia.\nSuomen joukkue, jossa mukana olivat Suvi Minkkinen, Mari Eder, Erika Jänkä sekä Nastassia Kinnunen sijoittui kilpailussa sijalle 11. Suomi jäi kisan voittaneesta Ranskasta reilut kolme minuuttia.


Tietoja sukunimestä Runko\nRunko on Suomessa esiintyvä sukunimi. Se on maassamme varsin harvinainen.\nRunkojen lukumäärä eri vuosina:\nSukunimien yleisyyslistalla Runko on noin sijalla 21 000. Mitenkään poikkeuksellisen harvinainen nimi se ei ole. Noin joka 11. suomalaisella on vielä harvinaisempi nimi.\nRunkojen enemmistö on miehiä. Vuonna 2018 miesten osuus tämän sukunimen kantajista oli 65 %.\nRunko on ollut ns. suojattu sukunimi. Jottei suvun ulkopuolinen voisi ottaa samaa nimeä, Runko on suojattu 1934 Suomalaisuuden Liitossa. Nykyään nimiä ei enää suojata, vaan kaikki sukunimet ovat suojattuja sukunimiä.\nRunkoja tiedetään asuneen ainakin viereisten karttojen mukaisilla paikkakunnilla. Asuinpaikkakartta (violetit merkit) osoittaa 10 Rungon asuinpaikan. Paikkatiedot perustuvat vuosina 1939–1958 aikuisiässä kuolleiden ja lisäksi 1952–1958 eläneiden vanhusten tietoihin, eivätkä ne kata kaikkia tämännimisiä. Näiden Runkojen yleisin asuinpaikka oli Orivesi (3 henkeä).\nSyntymäpaikkakartta (harmahtavat merkit) osoittaa, missä edellä mainitut vainajat olivat aikanaan syntyneet. On huomattava, että sukunimen muuttaminen oli 1900-luvun alkupuolella erittäin yleistä. Niinpä heillä saattoi syntyessään olla jokin muu nimi kuin Runko, tai sukunimi saattoi varsinkin lännessä puuttua kokonaan. Syntymäpaikkakarttaan on otettu miehet ja naimattomat naiset, joiden sukunimi ei ole vaihtunut avioituessa. Heitä on kartalla 5.\nRunko (paikannimi) Katuosoitteissa\nRunko on Suomessa paitsi sukunimi myös paikannimi. Paikka näkyy oheisella kartalla. Tyypiltään paikka on kylä, kaupunginosa tai kulmakunta.\nPaikannimillä ja henkilönnimillä on monesti jokin yhteys. Onko sukunimellä Runko jotain tekemistä tämän paikan kanssa ei näy tästä. Se tulee tarkistaa muualta.\nSana Runko esiintyy katuosoitteissa seuraavasti: Rungonpolku, Rungontie, Runkohaara, Runkokatu, Runkokuja, Runkopolku, Runkoraitti, Runkotie. Osoitteet on merkitty oheiseen karttaan punaisella.\nAustraliassa oli vuoden 2006 paikkeilla äänioikeutettuna 19 henkeä, joiden sukunimi oli RUNKO.\nVenäjäksi Рунко tarkoittaa nimeä Runko. Jotkut nimet voidaan kirjoittaa venäjäksi useammallakin eri tavalla.\nEnnen vanhaan, kun oikeinkirjoitus horjui, käytettiin sukunimistä mitä erilaisimpia kirjoitusmuotoja. Rungå on esimerkki "vanhanaikaisesta" kirjoitusasusta. Runko olisi voitu kirjoittaa vaikkapa näin. Todelliset vanhat kirjoitusasut selviävät kirkonkirjoista; tämä esimerkki on tietokoneella keksitty.\nAlkusointuiset nimet ovat sellaisia, jotka alkavat mahdollisimman samalla tavoin. Alkusointuinen nimi on vaikkapa Runa Runko tai Rune Runko.\nSamankaltaisia nimiä kuin Runko\nSana runko Kielitoimiston sanakirjassa\nSläktnamnet / Surname Runko, Finland.


Vesa Viitakoski riemuisee poikansa parantumisesta syövästä - Urheilu - Ilta-Sanomat\nVesa Viitakoski riemuisee poikansa parantumisesta syövästä\nIlveksen Vesa Viitakoski oli iloinen saatuaan kutsun A-maajoukkueen Tukholman turnaukseen kaksi viikkoa sitten. Ilo oli kuitenkin pientä verrattuna siihen riemuun ja helpotukseen, minkä Viitakoski koki myöhään torstai-iltana.\n-Sain Venäjä-pelin jälkeen viestin, ettei Valtterista ollut löytynyt enää syöpäsoluja lopputarkastuksessa. Se oli tosi hieno uutinen, Viitakoski iloitsee helpottuneena.-Silloin tuli aivan uskomattoman hieno fiilis. Muutamaa tuntia aikaisemmin koettu jatkoaikatappio ei harmittanut enää yhtään, Viitakoski kertaa.Uutinen päätti reilut puoli vuotta kestäneen raastavan epätietoisuuden. Valtteri, 6, on taas terve pikkupoika.-Ei silti voi vielä sanoa, että tauti on kokonaan kukistettu. Menee jonkin aikaa, ennen kuin se on lopullisesti ohi.-Toivottavasti sekin päivä joskus tulee, sillä asiat voisivat olla ihan toisinkin, Viitakoski huomauttaa.


Viihde-elektroniikka kuluttaa energiaa – Turku Energia\nViihde-elektroniikka kuluttaa energiaa\n• LCD-TV 32″/42″ 0,08–0,20 kWh/h\n• Plasma-TV 42″/46″ 0,31–0,41 kWh/h\n• LED-TV 55″ 0,08–0,14 kWh/h\n• Kotitietokone/pöytäkone 0,13–0,17 kWh/h\n• Kannettava tietokone 0,03 kWh/h\n• Laajakaistamodeemi 51 kWh/vuosi\nNäin säästät energiaa!\n• Sammuta valmiustilaan jääneet laitteet ja irrota laturit pistokkeista. Hyödynnä virransäästöominaisuuksia.\n• Kannettava tietokone kuluttaa jopa 80 % vähemmän sähköä kuin pöytäkone.\n• Suoratoistopalvelujen katselu kuluttaa energiaa. Kun videon käynnistää kännykästä tai älylaitteesta, kuluttaa se taustalla sähköä palvelimissa, reitittimissä, modeemissa, toistolaitteessa sekä näytössä. Myös sisällön tuottamiseen on tarvittu energiaa. Kuluttajien onkin vaikeaa arvioida energian kokonaiskulutusta.\n• Elokuvan katselu tarkimmalla teräväpiirtoasetuksella kuluttaa sähköä ja vettä nelinkertaisen määrän keskilaatuun verrattuna.\n• Verkkovideon katsominen valokuituverkon yli kuluttaa vähemmän energiaa kuin mobiilidatan käyttö.\nHinnat arvioitu sähkön hinnalla 15 snt/kWh (sisältää sähkön ja siirron maksut perusmaksuineen ja veroineen keskimäärin Suomessa).\n21.02.2022 // Teksti Johanna Pelto-Timperi // Kuva Dreamstime. Lähteet: Motiva, Sitra, Turku Energian tekninen energianeuvoja Päivi Rae.


Eva Nylund (evanylund2) | Pearltrees Eva Nylund (evanylund2) | Pearltrees\nLaitilalainen yritys haluaa kehittää kananmunasta uudenlaisia tuotteita. Laitila Muutama kymmenen vuotta sitten maito oli vain maitoa.\nElisa venyttää kolmannen kerran ostotarjoustaan Anviasta. Teleoperaattori Elisa venyttää ostotarjoustaan pohjalaisesta kilpailijastaan Anviasta 8. huhtikuuta saakka.\nElisa teki ostotarjouksen Anviasta helmikuun 8. päivä. Tarjouksen piti alunperin olla voimassa kuukauden ajan. Elisa on helmikuun jälkeen venyttänyt tarjouksen kestoa kolmesti. Tarjouksen ehdot eivät ole muuttuneet, vaan Anvian osakkeenomistajat saisivat edelleen 2 000 euroa osakkeelta. Elisa yritti ostaa Anviaa myös vuonna 2014 samaan hintaan.\nAnvia puolestaan ilmoitti viime vuoden elokuussa valmistelevansa listautumista Helsingin pörssiin, jossa yhtiö on ainakin aiemmin uskonut saavansa osakkeista Elisan tarjousta paremman hinnan. Supercell huimassa nousukidossa. Suomalaisen peliyhtiön Supercellin nousukiito jatkuu edelleen.\nKasvuvauhti ei ollut yhtä ripeää kuin edeltävänä vuonna, mutta yhtiön liikevaihto kasvoi silti viime vuonna 2,1 miljardiin euroon edellisen vuoden runsaasta 1,5 miljardista eurosta. Mobiilipelejä kehittävä yhtiö on pysynyt hyvin kannattavana. Liikevoitto kasvoi viime vuonna 845 miljoonaan euroon edellisen vuoden 514 miljoonasta. Kiinalla uusi tavoite talouskasvulle. Kiina asetti uuden tavoitteen talouskasvulle Kiina leikkasi talouden kasvutavoitettaan tälle vuodelle.\nSe odottaa nyt talouden kasvavan 6,5–7 prosenttia, sanoi pääministeri Li Keqiang kansankongressin eli Kiinan parlamentin avajaispuheessa. ”Kiina kohtaa enemmän ja suurempia ongelmia ja haasteita kehityksessään tänä vuonna. Meidän täytyy valmistautua vaikeaan taisteluun”, Li sanoi. Aiempi kasvutavoite oli noin seitsemän prosenttia, ja toteutunut lukema oli 6,9 prosenttia. Aallon opiskelijat hakivat yrittäjäkumppaneita tositarkoituksella - Kasvuyritykset. Aallon opiskelijat hakivat yrittäjäkumppaneita tositarkoituksella Tuolit vastakkain, aikaa kaksi minuuttia, tehtävä: kerro toiselle itsestäsi.\nKymmenet opiskelijat osallistuivat Espoon Otaniemessä viikonloppuna eräänlaiseen pikadeittailuun. Liikkeellä oltiin tositarkoituksella – tosin haussa ei ollut kumppania parisuhteeseen vaan yritykseen. Perjantain pikadeitti-ilta oli osa uutta tapahtumaa, jonka tavoitteena on tuoda yhteen liikeidean ympärille tiimiä kasaavat ja ne, joilla ei ole omaa ideaa mutta joilla on kiinnostusta ryhtyä yrittäjäksi. Ensimmäistä kertaa pidettävä Teamup-tapahtuma kokoaa tänä viikonloppuna Otaniemeen runsaat 200 osallistujaa, joista suurin osa on Aalto-ylipiston opiskelijoita. Ensimmäisen vuoden opiskelija ja yksi tapahtuman pääjärjestäjä Kasimir Hellman kertoo, että idea tapahtumaan syntyi uusien opiskelijoiden keskuudessa.\nTutkimuksen mukaan naisjohtajat parantavat yritysten kannattavuutta. Yritykset, joiden johtajista vähintään 30 prosenttia on naisia, voivat lisätä kannattavuuttaan jopa kuusi prosenttiyksikköä verrattuna yrityksiin, joissa ei ole naisia johdossa.\nNäin kertoo tuore tutkimus, jossa on analysoitu 21 980 kansainvälistä listattua yhtiötä 91 maassa. Tutkimuksen ovat teettäneet globaalisti toimiva tilintarkastuskonsultti EY sekä amerikkalainen ajatushautomo The Peterson Institute for International Economics. Tutkimuksen mukaan lähes joka kolmannessa yrityksessä ei ole yhtään naista ylimmässä johdossa tai hallituksessa. Peräti 60 prosentissa yrityksissä naisia ei ole lainkaan hallituksessa. Alle viidessä prosentissa yrityksistä toimitusjohtaja on nainen. Tutkimus antoi vahvan näytön siitä, että naisten riittävä osuus ylimmässä johdossa parantaa kannattavuutta. Naisten hallituspaikkojen määrässä edelläkävijä on Norja, jossa on asetettu 40 prosentin kiintiö naisille. Toimitusjohtaja Veera Sylvius puhuu tasa-arvon edellytyksistä. Toimitusjohtaja Veera Sylvius: Tasa-arvo edellyttää myös rohkeita ja pelottavia tyttöjä Veera Sylvius on aina ollut johtajatyyppiä.\nOpiskellessaan teoreettista fysiikkaa hän meni heti mukaan ainejärjestön toimintaan ja huomasi pian olevansa sen puheenjohtaja. Vastavalmistuneena, ensimmäisessä työpaikassaan, hän halusi heti edetä – ja huomasi esimiestensä hämmentyvän. ”Sedät ihmettelivät, että mitä me tehdään tämän 25-vuotiaan tytön kanssa, joka ilmoittaa haluavansa johtotehtäviin.” Eipä siis ihme, että Sylvius pillastuu puheista, joiden mukaan naiset eivät tahtoisi johtajiksi tai että naiset eivät voisi saada sekä perhettä että uraa. Kun HS helmikuussa julkaisi uutisen suuresta tutkimuksesta, jonka mukaan Ruotsissa miehet nousevat naisia todennäköisemmin toimitusjohtajiksi ja myös ansaitsevat enemmän, osa kommentoijista arvioi naisten olevan vain haluttomia johtamaan. ”Se on aivan järkyttävä ajatus. Avaruusfyysikko ja toimitusjohtaja näyttää itse esimerkkiä.\nPiensijoittajille suositellaan pikavippibisnestä. Piensijoittajille on tarjoutunut parin viime vuoden aikana mahdollisuuksia laittaa rahojaan likoon erilaisiin vippipalveluihin.\nTarjolla on esimerkiksi pääomasijoituksia perinteisiin pikavippiyhtiöihin. Vertaislainapalveluiden kautta puolestaan voi lainata rahojaan suoraan lainanottajille. Marimekko ja Target yhdistyvät. Marimekko yhteistyöhön amerikkalaisen tavarataloketjun Targetin kanssa Tekstiiliyhtiö Marimekko ryhtyy yhteistyöhön amerikkalaisen Targetin kanssa, kertoo toimitusjohtaja Tiina Alahuhta-Kasko.\nTarget on yksi Yhdysvaltojen suurimmista tavarataloketjuista. Yhtiöt ilmoittivat keskiviikkona yhteistyöstään, joka alkaa tänä keväänä. Kunnille aurinkosähkön kimppahankintaa. Kuntia houkutellaan aurinkosähkön kimppahankintaan Suomen ympäristökeskus (Syke) houkuttelee kuntia mukaan aurinkosähkön yhteishankintaan.\nHanketta vetävä suunnitteluinsinööri Pasi Tainio kertoo, että yhteishankinnalla halutaan helpottaa kuntien aurinkosähkön hankintaa. Tainio pohtii, että jos kuntiin hankittaisiin aurinkosähköjärjestelmiä 1,3 miljoonan euron arvosta, summalla saisi kokoon arviolta 1 MWp:ä (megawattipeakiä). Kiinassa potkut yli miljoonalle. Kiina antaa jättipotkut: 1,8 miljoonaa työläistä irtisanotaan Kiina aikoo irtisanoa 1,8 miljoonaa työntekijää maan hiili- ja terästeollisuudessa.\nIrtisanomisten tavoitteena on vähentää alojen ylituotantoa. Asiasta vastaava ministeri Yin Weimin totesi uutistoimisto Reutersin mukaan, että ainakin osa irtisanomisista toteutetaan tämän vuoden kuluessa. Jättipotkujen tarkemmasta aikataulusta ei kerrottu. Uudistusten tavoitteena on esimerkiksi vähentää hiilentuotantokapasiteettia 500 miljoonalla tonnilla lähivuosien aikana. Mercedes luopuu roboteista tehtaillaan. Mercedes luopuu roboteista tehtaillaan – nykymaailmassa ne eivät enää pärjää ihmisille Saksalainen autovalmistaja Mercedes-Benz suunnittelee luopuvansa merkittävästä määrästä robotteja tehtaidensa liukuhihnoilla, uutisoi talousuutistoimisto Bloomberg. Kerrostaloasuntojen hinnoissa muutoksia. Riitaa opintotuen leikkauksista. Opintotuen leikkauksista tulossa riita – Raimo Sailas: ”Opintolaina on kuin myrkkyä” Lainarahalla opiskelu jakaa jyrkästi mielipiteitä. Toisten mielestä se romuttaisi koulutuksellisen tasa-arvon, lisäisi opiskelijoitten työssäkäyntiä ja lykkäisi valmistumista.\nElon Muskilla vaikea vuosi - miljarditappiot. Teslan Elon Muskin vaikea vuosi – miljarditappiot tänä vuonna Teslan toimitusjohtajalla Elon Muskilla on meneillään todella huono vuosi. Ainakin jos katsoo hänen yritystensä osakkeiden arvoa. Hän on menettänyt tänä vuonna miljardeja, ja nyt on vasta helmikuu. Kysymys on ensinnäkin siitä, että sijoittajat eivät usko juuri nyt ollenkaan sähköautoihin. Talouden aallonpohja ohitettu? Pk-yritysten näkemys tulevasta: Talouden aallonpohja on ohitettu Pienten ja keskikokoisten yritysten usko tulevaisuuteen kohenee. Suomen Yrittäjien tekemän kyselyn mukaan pk-yritykset näyttävät uskovan, että Suomen talouden aallonpohja on jo takanapäin. Yrityksistä 32 prosenttia uskoo, että suhdanteet paranevat seuraavan vuoden aikana. Yrityksistä 16 prosenttia pelkää suhdanteiden huononevan. Ehdotus - kaikki laskut ja kuitit sähköisiksi. Suomi ei enää velkaannu ulkomaille. Suomen velkaantuminen ulkomaille loppui vihdoin viime vuonna, kertovat Tilastokeskuksen maanantaina julkaisemat tilastot.\nSuomen vaihtotase oli viime vuonna 244 miljoonaa euroa ylijäämäinen. Vuosina 2010–2014 vaihtotase jäi joka vuonna selvästi alijäämäiseksi. Pahimmillaan vaihtotaseen vaje oli vuosina 2011 ja 2012. Robotit ja tekoäly saattavat pian korvata ihmiset työpaikoilla. Taffelin sipsitehdas aiotaan sulkea - kova isku Ahvenanmaalle. Hs. Hs. Tutkimus: Arvonlisäverosta noin miljardi jää keräämättä. Nokian liikevoitto kasvoi huimasti. Tupakkayhtiöt keräsivät varastonsa täyteen verosuunnittelun takia. Pakkanen saa tuulivoiman hyytymään. Mihin kannattaa kiinnittä huomiota lasten sairasvakuutuksia vertaillessa?\nEspanjan työeläkkeitä koskeva sopimusmuutos torstaina eduskuntaan.\nRelated: Eheyttävä oppiminen 2 - Fi3 - Talousuutiset k2016 - my buziness - Talousuutisia YH2 - Psykologia - Talousuutisia - talousuutiset - Talousuutiset 2016 - Ulkomaan talous - Talous - Talousuutisia helmi-huhtikuu 2016 - Taloustiedon ainestoa - Ajankohtaiset talousuutiset - Talousuutiset - Talousuutisia - YH 2 Talousuutiset - Talousuutisia - Talousuutisia 2016 - TALOUSUUTISIA K2016 - Education - Enterprise


SharePoint 2010 ja suositukset - Sulava\nSharePoint 2010 ja suositukset\nPosted at 14:08h in Ei kategoriaa\tby\tHannu Ojala\nLontoossa järjestettiin European SharePoint Best Practices -konferenssi, johon osallistui satoja osanottajia ympäri maailmaa. Puhujat olivat SharePoint-yhteisön ehdotonta kärkeä, mukana oli suuri osa aktiivisimmista SharePoint MVP:stä niin Euroopasta kuin Yhdysvalloistakin muutaman Microsoftin tuoteryhmän edustajan lisäksi.\nKonferenssi keskittyi täysin siihen miten SharePoint 2010 -tuotetta voidaan hyödyntää entistä laajemmin ja entistä paremmin erilaisissa tilanteissa. Siinä mielessä konferenssi poikkesi perinteisistä, että luennot keskittyivät käytännön kokemusten kautta hankittujen oppien esittelemiseen. Mukana ei ollut lainkaan pelkkiä tuote-esittelyluentoja, joissa olisi läpikäyty tuotteen ominaisuuksia kalvoilta.\nOlemassaolevien SharePoint-ympäristöjen päivitykset uuteen versioon olivat luonnollisesti paljon esillä. Teknisiä vaihtoehtoja on käytännössä vain muutamia, mutta luennoitsijat käyttivät monessa kohtaa termiä ”it depends.” Siihen vaikuttavat niin monet seikat, että kaikkiin vaihtoehtoihin sopivaa parasta yksittäistä tapaa ei voi nimetä. Joka tapauksessa olemassaolevan ympäristön päivityksessä varsinaiseen päivitysoperaatioon menee käytännössä vähiten aikaa. Kaikkein eniten aikaa pitää käyttää suunnitteluun ja erilaisiin valmisteluihin, jotka liittyvät niin sisällön, toiminnallisuuksien kuin mahdollisten räätälöintien läpikäyntiin ja muokkauksiin.\nTeknisen arkkitehtuurin kannalta korostettiin erityisesti sitä, että SharePoint 2010:n asennukseen pitää panostaa. Se pitää suunnitella alusta alkaen hyvin, ettei aiheuteta ongelmia jatkossa. Hyvät toimittajat tämän tietävätkin, eikä siten useinkaan ole ollut ongelmana. Se, mikä asennusvaiheessa jää kuitenkin usein liian vähälle huomiolle, on tietokantapalvelin. SQL Serverin osuus on korostunut entisestään SharePoint 2010:n osalta, oletusasetuksilla tulee perustettua lähes 20 tietokantaa, eikä ole missään nimessä yhdentekevää, miten kokonaisuus asennetaan. SQL Server onkin useimmiten ensimmäisiä kohteita kun ympäristön suorituskykyongelmia lähdetään ratkomaan.\nKehittäjäluennoissa puhuttiin paljon käytössä olevien ominaisuuksien ja teknologioiden hyödyntämisestä. REST, LINQ ja Silverlight olivat luonnollisesti paljon esillä ja niiden mahdollisuuksia läpikäytiin useissa luennoissa. Muita hyvin käytännönläheisiä aiheita olivat automaattiset TFS-buildit, suorituskykytestaus Visual Studiolla, metadatan hyödyntäminen, ulkosten datalähteiden käyttäminen, ja erikseen voisi vielä mainita erittäin tasokkaat PowerShell-esitykset.\nSharePointin sosiaalisen median toimintojen hyödyntäminen on luennoitsijoiden mukaan kovassa kasvussa, ja niitä hyödynnetään jo yhdessä CRM- ja HR-järjestelmien kanssa. Microsoft ja erilliset toimittajatahot ovat julkaisseet erilaisia komponentteja, joiden avulla olemassaolevia toimintoja voi laajentaa hyvinkin monipuolisilla tavoilla. Esimerkiksi Twitter, Facebook ja LinkedIn voidaan integroida osaksi olemassaolevaa SharePoint-ympäristöä, ja näin on yrityksissä jo tehtykin.\nTyönkulut olivat myös yksi paljon esillä ollut aihe. SharePoint 2010:ssä tulee vakiona jo perustyönkulut, ja SharePoint Designer tarjoaa monipuoliset työkalut, joiden avulla voi rakentaa melko monimutkaisiakin prosesseja. Laajojen, erittäin monimutkaisten työnkulkujen rakentamiseen on tarjolla myös useita valmiita tuotteita, joiden avulla yrityksen omat asiantuntijat pystyvät rakentamaan halutunlaisia työnkulkuja, ilman ohjelmointia tai toimittajien apua. Näiden työkalujen käytössä pätee kuitenkin sama sääntö kuin missä tahansa muussakin tuotteessa, ilman koulutusta niistä ei saa kaikkea irti.\nNykyisissä tuotteissa on myös erittäin paljon ominaisuuksia, joita pystyisi hyödyntämään täysin ilman ohjelmointia. Yrityksille näistä on se etu, että nämä voidaan toteuttaa ja ylläpitää omin voimin, kaikkeen ei tarvita aina toimittajaa, ja omat tehokäyttäjät voivat rakentaa olemassaolevilla työkaluilla oikeita toimivia ratkaisuita.\nEsimerkiksi SharePointiin talletetuissa Excel-taulukoissa olevat graafit pystyy lisäämään web-sivulle tai vaikka toiseen Office-dokumenttiin siten, että ne päivittyvät automaattisesti kun kyseistä Excel-taulukkoa päivitetään SharePointissa. Näin pystyisi koostamaan helposti vaikkapa raporttisivuja tai muodostamaan PowerPoint-esityksiä, joiden graafit olisivat aina ajan tasalla.\nInfoPathillakin pystyy rakentamaan monimutkaisia sovelluksia ilman ohjelmointia. Esimerkiksi tuotteiden tilaussovellus, jossa käyttöliittymänä on InfoPathilla toteutettu lomake, lomakkeilla esitettävä tuotedata haetaan ulkoisesta tuotetietokannasta lomakkeella tehtyjen valintojen mukaisesti, ja talletettujen tilausten hyväksyntämenettelyt, jotka perustuvat työnkulkuihin. Tämänkaltaisen ratkaisun pystyy toteuttamaan yksinkertaisesti käyttäen InfoPathia ja SharePoint Designeria.\nKolmanneksi esimerkiksi voisi nostaa Content Query Web Partin, joka on muuttunut oleellisesti SharePoint 2010:ssä. Nyt sitä voi hyödyntää erittäin monipuolisesti erilaisten nostojen tekemisessä. Kaksi CQWP:ia saa helposti liitettyä toisiinsa, jolloin esimerkiksi tuotelistaus näytetään yhdellä webosalla, ja toisessa näytetään valitun tuotteen tiedot. Webosa pystyy käyttämään myös managed metadata -kenttiä, eli taksonomiapuussa ylläpidettäviä luokittelutietoja, jolloin tässä esimerkissä olevat tuotekategoriat voisi hakea sieltä. Toinen käytännön vaihtoehto, jossa näitä voisi hyödyntää voisi olla esimerkiksi uutislistaukset uutiskategorian mukaisesti.\nBPOS, Office 365, Azure tai WP7 ovat ajankohtaisia aiheita, mutta eivät kuuluneet tämän tapahtuman varsinaisiin aiheisiin. Niistä oli joitakin omia esityksiä, mutta niihin viitattiin muiden esitysten aikana paljon, ja kysymysten kautta niistä keskusteltiin usein.\ninfopath, linq, migraatio, rest, sharepoint 2010, silverlight, sosiaalinen media, työnkulut


Osallisuus julkisessa vuorovaikutuksessa - Osana\nOsallisuus julkisissa prosesseissa ei ole pelkästään kuulemista. Se on erilaisten äänten tuomista esille, kirjavien tarpeiden kuulemista sekä yhteisten ratkaisujen rakentamista. Kun ihmiset pääsevät vaikuttamaan niihin toimintoihin ja palveluihin, jotka heitä koskevat, se ohjaa vastaamaan tarpeisiin sekä sitouttaa yhteisöä. Rakentava keskustelu ei ole kuitenkaan pelkkää tilaisuuden fasilitointia. Suunnittelu sisältää tavoitteiden asettamisen, sidosryhmien tarpeiden analysoinnin, kutsumisen sekä raportoinnin tilaisuuden jälkeen.\nAutamme suunnittelemaan ja toteuttamaan vuorovaikutusprosesseja, joissa otetaan osalliset mukaan jo kehittämisen varhaisessa vaiheessa. Kirjastoissa, kylätaloissa, kaupungintaloilla, virastoissa ja ministeriöissä. Paikan päällä, etänä tai hybridinä.\nTyöpajojen lisäksi koulutamme julkisesta vuorovaikutuksesta. Koulutuksemme perustuvat kansainvälisen International Association of Public Participation IAP2:n käytäntöihin sekä kokemuksiimme sadoista erilaisista vuorovaikutustilanteista. Ne ovat käytännönläheisiä ja sisältävät paljon fasilitoinnin harjoittelua.\nOsallistuvan budjetoinnin avaimet -valmennukset auttavat prosessin suunnittelussa sekä sitouttavat eri toimialat yhteiseen projektiin. Meillä on kokemusta eri kunnista sekä alan tutkimuksesta.\nasukas- tai sidosryhmätilaisuudet\nvuorovaikutteiset asukas- ja sidosryhmäkeskustelut etänä tai hybridinä\nosallistuvan budjetoinnin koulutus ja toteutuksien konsultointi\nerityisryhmien, kuten vammaisten osallisuus\njärjestöyhteistyön kehittäminen paikallisesti\nvuorovaikutusprosessien valmennus ja konsultointi\nosallisuustyön strateginen suunnittelu\nKansalaisraadin avulla saat päätöksenteon tueksi tietoon perustuvan, tarkkaan puntaroidun kansalaismielipiteen. Se on hyödyllinen erityisesti vaikeissa, kompleksisissa kysymyksissä.\nRaadissa noin 15–20 osallistujaa muodostavat asiantuntijoiden alustusten pohjalta yhteisen näkemyksen joko suosituksista päätöksenteolle tai eri vaihtoehtojen eduista ja haitoista. Kansalaisraati on laajimmin levinneitä demokratiainnovaatioita, ja vuosikymmenien tieteellinen tutkimus on osoittanut sen hyödyt. Kansalaiset luottavat raatien näkemyksiin ja perehtyvät niihin. Lue käytännön toteutuksesta täällä.\nTarjoamme kansalaisraateihin ammattimaisen vuorovaikutuksen suunnittelun ja fasilitoinnin. Prosessi sisältää neljä vaihetta:\nAvustamme raadin suunnittelussa, aiheen rajauksessa, osallistujien kutsumisessa ja asiantuntijakeskustelujen valmistelussa.\nAmmattimaisella fasilitoinnilla varmistamme asiantuntijakuulemisten ja raadin työpajojen hyvän vuorovaikutuksen sekä kannanoton syntymisen.\nVarmistamme raadin tulosten esittelyn asukkaille ja medialle isossa kahvilatyöpajassa.\nViemme raadin tulokset päättäjille. Jotta saavutetaan syvällisempi yhteinen ymmärrys, fasilitoimme tämän keskustelun.\nKansalaisraati voidaan toteuttaa paikan päällä, etänä tai hybridinä. Meillä on laaja kokemus saavutettavien työpajojen toteutuksesta, joten mahdollistamme myös eri tavoilla vammaisten henkilöiden osallistumisen kaikkiin toteutustapoihin.


Mikä on tankini – Uimapuvut ja alusvaatteet\nPitää opetella sellaisiakin sanoja kuin skirtini ja tankini. Tuntemalla uimapukutermistön voit kuitenkin löytää. Tankini taas on näiden kahden kätevä yhdistelmä eli kaksiosainen uimapuku, jonka yläosa peittää koko vartalon.\nDisplayorigin=onlineProductDisplay. Tankini voitaisiin kutsua vaatimattomampia sisar bikinit. Tankini on kaksiosainen uimapuku että on toppi, sijasta rintaliivit bikinit päälle yhteisiä . Malli mahdollistaa tyylikkäästi ja luonnollisesti salata luku puutteita.\nEi ole yllättävää, tankini uimapuvut vuonna 20- todellinen beach osuma. Etuosan päällimmäinen kangas on verkkomaista kangasta, mikä elävöittää tankinia kivasti. Mä vaihdoin vaan bikineihin mahan kasvaessa. Se äitiysuimapuku on turhan kallis käyttöikään nähden.\nTankini on varmasti parempi sijoitus. Legginsit ja tankinit on av-mammoille. Sininen polkadot on ihan mun lemppari muutenkin, joten ainakin 2-osainen tankini on kesäksi saatava.\nMyös raidallinen tankini on tosi hieno ja . V-pääntie ja topatut kupit, jotka antavat rinnoille hienon muodon.\nRinnan alla olevalla kiristysnauhalla voi muotoilla.


Lähihoitajan sijaisuus Seinäjoen terveyskeskuksessa - Työtarjouksia opiskelijoille - Sedu\nOle kartalla: Etusivu > Lähihoitajan sijaisuus Seinäjoen terveyskeskuksessa\n2.12.2020 16.00–30.1.2021 0.00\nLähihoitajan sijaisuus Seinäjoen terveyskeskuksessa\nMeillä on tarjolla Seinäjoen terveyskeskuksessa, kuntoutusosastolla lähihoitajan sijaisuus. Työn aloitus joulukuussa tai sopimuksen mukaan.\nHakijalta edellytetään hyviä yhteistyö- ja vuorovaikutustaitoja, kehittävää työotetta ja toivomme osaamista sairaanhoidon ja huolenpidon osaamisalasta. Lisäksi hakijalta edellytetään lääkehoidon koulutusta (LOVe tai vastaava) terveydenhuollon ammattihenkilöiden osaamisvaatimusten mukaisesti. Valinnassamme painotamme pätevyysvaatimusten lisäksi hakijan sopivuutta ko. tehtävän hoitamiseen.\nLähihoitajan työ on kolmivuorotyötä.\nPalkkaus määräytyy KVTES:n mukaan. Tehtävässä edellytetään tartuntatautilain 48§:n edellyttämää rokotussuojaa. Seinäjoen kaupunki on savuton työpaikka.\nLisätietoja / hakemukset haettavana olevaan sijaisuuteen:\nOsastonhoitaja Raija Viitamäki, p. 044 425 5503, raija.viitamaki@seinajoki.fi\nPalkkaamme heti sopivan työntekijän löydyttyä.\nSeinäjoen kaupunki työnantajana: